text:
ڤ.ر.ن. جوهر باکل برلڠسوڠ دالم ماس کورڠ درڤد سبولن لاݢي.
سهيڠݢ ساعت اين⹁ ڤ.ه.⹁ ڤ.ن. دان ڤرتي ڤجواڠ ماسيه بلوم مناماکن سياڤاکه چالون منتري بسر (م.ب.) مريک⁏ سأوله-اوله ڤاسوقن يڠ برتنديڠ تنڤا کڤتن.
- مڠاڤاکه ڤرتي ڤمبڠکڠ سأکن-اکن سݢن اونتوق مناماکن چالون م.ب.؟
- ماساکن مريک ماسيه ترچاري-چاري چالون م.ب.؟
اتاو اداکه بنر سوده تيمبول مسئله دالم منچاري کات سڤاکت تنتڠ چالون م.ب. مريک؟
کيت بوليه فهم جک مسئله اين تيمبول دالم ڤ.ه.⁏ تتاڤي باݢايمان ڤولا دڠن ڤرتي ڤجواڠ؟
کيت معلوم بهاوا ڤوليتيک جوهر مڠيکوت چارا جوهر.
بڠسا جوهر ماهوکن کراجاءن نݢري يڠ ݢاݢه اونتوق ممباوا اݢيندا نݢري⹁ اڤاته لاݢي ستله کراجاءن سيليه برݢنتي.
مک چالون م.ب. اداله ساڠت ڤنتيڠ دان بوکنڽ حال٢ لاءين يڠ تياد کنا مڠنا دڠن اوروسن نݢري جوهر.
راماي يڠ بربيسيق بهاوا چالون م.ب. ڤ.ک.ر. اياله مزلي مالک⹁ نامون ڤ.ک.ر. بلوم مڠياکنڽ.
تمبهن⹁ ڤ.ک.ر. مستي منداڤت رستو درڤد ڤ.ه. کران والاوڤون مڠݢوناکن لمبڠ سنديري⹁ ڤ.ک.ر. ماسيه براد دباوه ڤايوڠ ڤ.ه.
حال اين ممبواتکن کيت ترتاڽ-تاڽ:
- اداکه ڤ.ه. ممڤوڽاءي چالون م.ب. سلاءين درڤد چالون ڤ.ک.ر.؟
- موڠکينکه ڤ.ه. ماهوکن چالون م.ب. درڤد ڤرتي دي.أي.ڤي. اتاو ڤان؟
- اداکه مستحيل جک چالون م.ب. ڤ.ه. داتڠ درڤد ڤرتي ايکتن ديموکراتيک مليسيا ڤيمڤينن سيد صديق؟
Like this:
Like Loading...
تيندقن ڤ.ک.ر. مڠݢوناکن لوݢو ڤرتيڽ سنديري ڤد ڤيليهن راي نݢري (ڤ.ر.ن.) جوهر تله منيمبولکن ڤلباݢاي سڤيکولاسي⁏ اڤاته لاݢي ڤريسيدن ڤ.ک.ر.⹁ داتوء سري انوار ابراهيم اياله ڤڠروسي ڤاکتن هارڤن (ڤ.ه.).
اونتوق ريکود⹁ ڤ.ه. تله کاله تروق دالم ڤ.ر.ن. ملاک اخير تاهون لڤس⁏ دان ڤ.ک.ر. يڠ برتنديڠ دباوه لمبڠ ڤ.ه. تله ݢاݢل ممنڠي سبارڠ کروسي يڠ مريک تنديڠي.
اين مڽببکن سبهاݢين درڤد اهلي٢ ڤرتي اڠݢوتا ڤ.ه. تيدق ڤواس هاتي دان مولا مڽالهکن ڤرتي٢ لاءين⁏ بياساله اڤابيلا کاله تروق⹁ تنتو اکن تيمبول ڤراساءن ماره دان کچيوا.
نامون⹁ اداکه ستراتݢي اين اکن ممبري کلبيهن کڤد ڤ.ک.ر. يڠ کيني ماسيه برناءوڠ دباوه ڤ.ه.؟
اداکه بنر بڠسا جوهر اکن مميليه ڤ.ک.ر. هاڽ کران ڤرتي ايت تيدق مڠݢوناکن لمبڠ ڤ.ه. نامون ماسيه برناءوڠ دباوه ڤ.ه.؟
ڤرسوءالنڽ:
- سياڤاکه چالون م.ب. ڤ.ک.ر.⁏ اداکه اينديۏيدو ين سام دڠن چالون م.ب. ڤ.ه.؟
- اداکه ڤ.ک.ر. مڠݢوناکن مانيفيستو يڠ سام دڠن مانيفيستو ڤ.ه.؟
منوروت لاڤورن فري مليسيا تودي (ايف.عيم.تي.)⹁ کتوا ستياءوسها ڤڠلولا ڤ.ک.ر.⹁ نيق نظمي نيق احمد برکات⹁ لوݢو ڤ.ک.ر. لبيه دکنلي بربنديڠ دي.أي.ڤي.⹁ دان ڤان ممندڠکن ڤرتي ايت بردڤن ککڠن دببراڤ کاوسن.
“سوءال لوݢو اين تکتيک⹁ باݢي ساي⹁ ساي ستوجو لوݢو بوکن سݢالاڽ⹁ تتاڤي ايت تکتيک ڤ.ک.ر. نق ممنڠي اوندي دالم کالڠن جنترا دان ڤڽوکوڠ⹁ سبب لوݢو کيت دکنلي لاما⹁ لوݢو روکيت (دي.أي.ڤي.) اد ککڠن دکاوسن ترتنتو.”
ايف.عيم.تي. (ݢونا لوݢو سنديري دالم ڤ.ر.ن. جوهر تکتيک اونتوق منڠ⹁ کات ڤميمڤين ڤ.ک.ر.) 5 فيبرواري 2022
نامون⹁ ترداڤت ڤمرهاتي ڤوليتيک يڠ برڤنداڤت بهاوا ستراتݢي اين بوليه ممبري ݢمبرن بهاوا ترداڤت مسئله دالم ݢابوڠن ڤ.ه.
رونديڠن اڠݢوتا ڤرتي ڤ.ه. برسام ڤرتي ڤيمڤينن سيد صديق ياءيت ايکتن ديموکراتيک مليسيا تنڤا کحاضيرن واکيل ڤ.ک.ر. لبيه مڠهاڠتکن سڤيکولاسي اين.
حال اين سماکين دڤرکاتاکن اڤابيلا انوار ابراهيم سباݢاي ڤڠروسي ڤ.ه. تيدق مڠحاضيري مجليس مننداتاڠني ميمورندوم ڤرسفهمن انتارا دي.أي.ڤي. دان ڤان برسام ايکتن ديموکراتيک مليسيا اونتوق ممبوليهکن ڤرتي اورڠ مودا ايت برتنديڠ دباوه ڤايوڠ ڤ.ه. دالم ڤ.ر.ن. جوهر.
تيندقن سيد صديق مڠکريتيک ݢوڤالاکريشنن درڤد ڤ.ک.ر. سماس بلياو برخدمت سباݢاي واکيل رعيت دکاوسن ديوان اوندڠن نݢري (دون) تيرم سبلوم ممينتا معاف جوݢ منيمبولکن ڤلباݢاي ڤرسيڤسي.
برجاياکه ڤ.ک.ر. منبوس ککالهن مريک دالم ڤ.ر.ن. ملاک دڠن برتنديڠ اتس لوݢو مريک سنديري؟
Like this:
Like Loading...
[ baca versi rumi di sini ]
ڤ.ر.ن. جوهر اکن برلڠسوڠ دالم ماس تردکت. ڤرتيي٢ ڤوليتيک ݢيات مڠاتور لڠکه اونتوق ممنچيڠ هاتي ڤڠوندي. سموا يڠ برتنديڠ ماهو منڠ دان ممبونتوق کراجاءن⹁ مک جک تيدق قوات برسنديرين⹁ مريک برݢابوڠ اتاو منومڤڠ ڤرتي يڠ لبيه برڤڠاروه.
تيدق ترکچوالي ڤاس⹁ نمڤقڽ کالي اين ڤاس تيدق ماهو برتنديڠ برسنديرين سڤرتي ڤد ڤ.ر.ع.14 دهولو. کالاو دهولو ڤاس برسام امنو ممبنتوق م.ن.⹁ کيني ڤرتي ايت لبيه سليسا برسام ڤ.ڤ.ب.م. دالم ڤ.ن.
سماس ڤ.ر.ک. تنجوڠ ڤياي⹁ ڤاس يڠ برسام امنو دالم م.ن. تله مڽوکوڠ ب.ن. ملاون ڤ.ڤ.ب.م. دان ݢرقن. کتيک ايت ڤاس بلوم ممبنتوق ڤ.ن. برسام ڤ.ڤ.ب.م.
دالم ڤ.ر.ک. ترسبوت⹁ ب.ن. تله منڠ بسر والاوڤون کتيک ايت مريک اياله ڤرتي ڤمبڠکڠ⹁ باءيق ددون جوهر ماهوڤون دڤوتراجاي.
اونتوق ڤ.ر.ن. جوهر⹁ ڤاس مميليه برسام ڤ.ڤ.ب.م.⁏ ماله ماهو مڠهيريت امنو برسام سڤرتي کتيک ڤ.ر.ن. سابه دهولو. ماساکن ڤاس تيدق سدر اکن ڤڠاروه امنو جوهر دتانه کلاهيرن ڤرتي ايت؟
نامون باݢي ڤميمڤين٢ امنو⹁ ڤيسڠ تق اکن بربواه دوا کالي.
اونتوق ريکود⹁ ڤاس يڠ برتنديڠ دباوه ڤ.ن. ݢاݢل ممنڠي سبارڠ کروسي دون دالم ڤ.ر.ن. ملاک ماناکالا ب.ن. يڠ برتنديڠ سولو تلهه ممنڠي 3/4 درڤد کروسي دون ملاک.
والاو اڤاڤون السن يڠ دبريکن اونتوق منجوستيفيکاسيکن ککالهن مريک⹁ نمڤقڽ سواسان ڤوليتيک ڤسچاڤ.ر.ع.14 اداله بربيزا بربنديڠ کأداءن ڤراڤ.ر.ع.15.
دڤ.ر.ن. ملاک⹁ بوکن سهاج سينتيمن ڤڠوندي يڠ براوبه⹁ تتاڤي ڤيليهن چالون٢ جوݢ توروت براوبه. ڤاليڠ مناريق⹁ اد موک٢ لاما يڠ کيني بڠکيت بربيسا ددالم ݢلڠݢڠ ڤوليتيک تانه اءير.
نامون جوهر بوکن ملاک. اورڠ ملاک بردوندڠ⹁ اورڠ جوهر برزاڤين.
بڠسا جوهر تتڤ دڠن چارا جوهر. مک اونتوق ممنڠي هاتي بڠسا جوهر هاروسله مڠيکوت چارا جوهر. مک سموا ڤرتي مولا مرڠک ڤلباݢاي ستراتݢي⹁ اڤاته لاݢي ترداڤت سراماي 700 ريبو ڤڠوندي مودا يڠ لايق مڠوندي ڤد ڤ.ر.ن. اين.
جک ڤاس تيدق مڠورق لڠکه بهارو اونتوق ککل ريلۏن⹁ مريک اکن ترسڠکوت دأيرا لاما.
ممڤوکه ڤاس مناون هاتي بڠسا جوهر؟ هاڽ ماس يڠ اکن مننتوکن.
Like this:
Like Loading...
[ baca versi rumi di sini ]
کڤوتوسن ڤيليهن راي نݢري (ڤ.ر.ن.) جوهر ننتي دکاتاکن باکل ممبري ݢمبرن کڤد سينتيمن ڤوليتيک تانه اءير.
جوهر مروڤاکن نݢري يڠ ڤنتيڠ دالم ڤرجالنن سجاره ڤوليتيک نݢارا. باڽق ݢرقن ڤوليتيک کيت جوݢ برمولا دجوهر.
تمبه مناريق⹁ سيتواسي ڤوليتيک دجوهر دان دڤوتراجاي سأوله-اوله ساليڠ کاءيت-مڠاءيت:
- رونتوه کراجاءن ب.ن. جوهر⹁ رونتوه جوݢ کراجاءن ب.ن. ڤرسکوتوان.
- برديري کراجاءن ڤ.ه. جوهر⹁ برديري جوݢ کراجاءن ڤ.ه. ڤرسکوتوان.
- رونتوه کراجاءن ڤ.ه. ڤرسکوتوان⹁ رونتوه جوݢ کراجاءن ڤ.ه. جوهر.
- برديري کراجاءن ݢابوڠن ب.ن.-ڤ.ن. جوهر⹁ برديري جوݢ ب.ن.-ڤ.ن. ڤرسکوتوان.
جوهر منجادي ايبارت ‘بوکيت’ ددالم ڤرماءينن “king of the hill” اتاو ‘راج بوکيت’⹁ دمان سسياڤا داڤت مرمڤس ‘بوکيت’ ايت دياله يڠ منجادي راج دالم ڤرماءينن ترسبوت.
ڤ.ر.ن. جوهر ڤولا بوکنله سسواتو يڠ ممرنجتکن. اي سوده لاما ددوݢ⹁ ماله ساي ڤرچاي ڤارا ڤميمڤين ڤرتي تله لاما ممڤرسياڤکن جنترا دان برسياݢ اونتوق بردڤن دڠن ڤ.ر.ن. جوهر سجق لاما دهولو.
ماجوريتي کروسي يڠ امت تيڤيس سرتا ڤرݢولقن دالم ݢابوڠن ڤرتي٢ يڠ ممبنتوق کراجاءن نݢري جوهر بوکنله ساتو سيتواسي يڠ کوندوسيف باݢي منتدبير نݢري.
دڤريڠکت ڤرسکوتوان جوݢ⹁ هوبوڠن دأنتارا ݢابوڠن ڤ.ن. دان ب.ن. جوݢ برݢولق.
ڤ.ر.ن. ملاک ممڤرليهتکن ب.ن. يڠ برݢرق سچارا سولو تله برجاي ممنڠي 3/4 درڤد کروسي دون ملاک.
والاو اڤاڤون السن يڠ دبريکن اوليه ڤ.ن. دان ڤ.ه. اونتوق منوتوڤ ککالهن مريک دملاک⹁ حقيقتڽ ب.ن. تله منڠن دڠن ماجوريتي بسر.
برجاياکه ب.ن. منڠ بسر دجوهر؟ ستروسڽ⹁ اڤاکه ايمڤليکاسيڽ کڤد ڤرݢرقن ڤوليتيک تانه اءير؟
اد ڤمرهاتي ڤوليتيک ممبڠکيتکن کموڠکينن تن سري محي الدين سلاکو ڤريسيدن ڤ.ڤ.ب.م. مناريق سوکوڠن ترهادڤ اسماعيل صبري دان ممقسا ڤ.ر.ع. اونتوق دأداکن⹁ موڠکين سچارا سرنتق دڠن ڤ.ر.ن. جوهر.
حال ايت نمڤقڽ دڤرستوجوءي ڤميمڤين ڤ.ڤ.ب.م. سنديري اڤابيلا کتوا ڤنرڠن ڤ.ڤ.ب.م. جوهر سلاتن سمالم مڠݢسا ڤ.ر.ع. دأداکن سکالي ݢوس دڠن ڤ.ر.ن. جوهر.
سدر تيدق سدر⹁ سوده همڤير امڤت تاهون برلالو سجق ڤ.ه. ممنڠي ڤ.ر.ع.14 دان سجق ايت کيت تله ممڤوڽاءي 3 اورڠ ڤردان نتري⹁ ساتو ريکود بهارو دالم ڤرجالنن ڤوليتيک نݢارا.
کيني⹁ کدودوقن ڤوليتيک نݢارا تله براوبه لاݢي⹁ ماله تله لاهير برباݢاي-باݢاي ڤرتي ڤوليتيک بهارو سرتا ݢابوڠن يڠ بهارو.
موڠکينکه کيت باکل مليهت ساتو ڤراوبهن بسر دڤريڠکت ڤوست؟ والله اعلم.
Like this:
Like Loading...
[ baca versi rumi di sini ]
دولي يڠ مها موليا سلطان جوهر سلطان ابراهيم ابن المرحوم سلطان اسکندر برکنن مننداتاڠني وتيقه ڤمبوبرن ديوان نݢري جوهر (دون) اونتوق ممبري لالوان کڤد ڤيليهن راي نݢري (ڤ.ر.ن.).
سيلا باچ: دون جوهر دبوبرکن
تردهولو⹁ بݢيندا توانکو سلطان برکنن منريما مڠادڤ منتري بسر⹁ داتوء حسني محمد ڤد جم 5 ڤتڠ دأيستان بوکيت سرين⹁ جوهر باهرو ڤد هاري اين (22 جانواري).
براڠکت سام⹁ دولي يڠ امت موليا ميجر جينرل تونکو اسماعيل ابن سلطان ابراهيم⹁ تونکو مهکوتا جوهر.
ڤد ڤرتموان برسام بݢيندا توانکو سلطان⹁ داتوء حسني توروت دأيريڠي ستياءوسها کراجاءن نݢري جوهر⹁ داتوء عزمي روحاني يڠ کمودين ممڤرسمبهکن وتيقه ڤمبوبرن ديوان نݢري جوهر.
فصل 23 بهاݢين کدوا اندڠ٢ توبهکراجاءن جوهر 1985 بهاوا ديوان نݢري جوهر دار التعظيم يڠ ک-14 ترمنسوه ڤد 22 جانواري 2022.
Like this:
Like Loading...
[ baca versi rumi di sini ]
ديوان اوندڠن نݢري جوهر تله دبوبرکن. بريتا اين تله دعمومکن اوليه منتري بسرڽ⹁ داتوء حسني محمد سبنتر تادي ستله منداڤت ڤرکنن سلطان جوهر⹁ سلطان ابراهيم ابن المرحوم سلطان اسکندر.
بݢيندا تله منريما مڠادڤ داتوء حسني ڤد جم 5 ڤتڠ تادي دأيستان بوکيت سرين⹁ ستله کتوا٢ امنو بهاݢين دنݢري جوهر تله برستوجو اونتوق ممبوبرکن دون ترسبوت.
سيلا ليهت: ݢمبر – سلطان جوهر تنداتاڠن وتيقه بوبر دون جوهر
سڤرتي دملاک⹁ اخيرڽ ڤرݢولقن ڤوليتيک جوهر اکن دسلسايکن دڠن مڠمباليکن هق کڤد ڤڠوندي باݢي مننتوکن کراجاءن نݢري.
لڠکه اين امت ڤرلو اونتوق ممستيکن کراجاءن نݢري جوهر داڤت برفوڠسي دڠن باءيق باݢي ممبيلا نصيب رعيت.
کدودوقن ݢابوڠن کراجاءن نݢري براد دالم کأداءن باݢاي تلور دهوجوڠ تندوق دڠن ماجوريتي هاڽ ساتو کروسي برايکوتن کماتين ادون کمڤس درڤد ڤ.ڤ.ب.م.⹁ الله يرحم عثمان سڤيان بارو٢ اين.
کأداءن برتمبه بوروق عاقبة ڤرݢولقن دأنتارا ڤرتي٢ يڠ ممبنتوق کراجاءن نݢري جوهر باءيق دڤريڠکت نݢري ماهوڤون ڤوست.
مڠيکوت ڤرلمباݢاءن نݢري⹁ سلڤس دون دبوبرکن سبواه ڤيليهن راي عموم مستي دأداکن دالم تيمڤوه 60 هاري.
Like this:
Like Loading...
[ baca versi rumi di sini ]
بريتا ترکيني:
صح: دون جوهر دبوبرکن
منتري بسر جوهر⹁ داتوء حسني محمد تله مڠعمومکن بهاوا کتوا٢ امنو بهاݢين جوهر تله برستوجو اونتوق ديوان اوندڠن نݢري جوهر دبوبرکن.
حال ايت هاڽ ڤرلو منداڤت ڤرکنن سلطان جوهر⹁ سلطان ابراهيم ابن المرحوم سلطان اسکندر اڤابيلا بݢيندا اکن منريما مڠادڤ داتوء حسني جم 5 ڤتڠ اين.
سڤرتي دملاک⹁ ڤرݢولقن ڤوليتيک جوهر دجڠک اکن دسلسايکن دڠن مڠمباليکن هق کڤد ڤڠوندي اونتوق مننتوکن کراجاءن نݢري.
لڠکه اين دليهت امت ڤرلو باݢي ممستيکن کراجاءن نݢري جوهر داڤت برفوڠسي دڠن باءيق باݢي ممبيلا نصيب رعيت.
کدودوقن ݢابوڠن کراجاءن نݢري براد دالم کأداءن باݢاي تلور دهوجوڠ تندوق دڠن ماجوريتي هاڽ ساتو کروسي برايکوتن کماتين ادون کمڤس درڤد ڤ.ڤ.ب.م.⹁ الله يرحم عثمان سڤيان بارو٢ اين.
کأداءن برتمبه بوروق عاقبة ڤرݢولقن دأنتارا ڤرتي٢ يڠ ممبنتوق کراجاءن نݢري جوهر باءيق دڤريڠکت نݢري ماهوڤون ڤوست.
اونتوق ريکود⹁ مڠيکوت ڤرلمباݢاءن نݢري⹁ سلڤس دون دبوبرکن سبواه ڤيليهن راي عموم مستي دأداکن دالم تيمڤوه 60 هاري.
Like this:
Like Loading...


c: text/html

text:
ڤيليهن راي كچيل كيمنيس مڽقسيكن ڤرتنديڠن ساتو لاون ساتو انتارا چالون واريثن، كريم بوجڠ دان چالون باريسن ناسيونل محمدالأمين.
اين سلڤس تياد چالون بيبس حاضر د ڤوست ڤنمءن چالون د ديوان داتوق سري ڤڠليما محمد دون بانير، بياوفورت اڤابيلا ڤروسيس ڤڽرهن بورڠ ڤنچلونن دتوتوڤ ڤد جم ١٠ ڤاڬي.
ڤڬاواي ڤڠوروس ڤيليهن راي كچيل كيمنيس جوڤاري @جوڤري ايتوق مڠومومكن بهاوا سوروهنجاي ڤيليهن راي منريما ڤنچلونن درڤد كدوا-دوا چالون.
محمد مروڤاكن چالون ڤرتام تيبا ڤد جم ٩.٠٧ ڤاڬي دان سلساي مڽراهكن بورڠ ڤنچلونن ڤد جم ٩.٢٧ ڤاڬي.
مانكالا كريم يڠ تيبا ڤد جم ٩.١٣ ڤاڬي سلساي مڠيسي بورڠ ڤنچلونن ڤد جم ٩.٣٠ ڤاڬي.
ڤيليهن راي كچيل ڤرليمين كيمنيس داداكن سلڤس محكمه ڤرسكوتوان ڤد ٢ دسيمبر لڤس مڠكلكن كڤوتوسن محكمه ڤيليهن راي كوتا كينبالو يڠ ممبطلكن كمناڠن انيفه امان باڬي كروسي ايت ڤد ڤيليهن راي عموم ك-١٤ لڤس.
محكمه ڤيليهن راي كوتا كينبالو ڤد ١٦ اوڬوس تاهون لڤس مموتوسكن كمناڠن انيفه د كروسي ايت سباڬاي تيدق صح دان تربطل سلڤس منداڤتي اد كرتس اوندي تمبهن يڠ بوليه منجيجسكن كڤوتوسن ڤيليهن راي.
ڤد ڤيليهن راي عموم ٢٠١٨، انيفه ممنڠي كروسي ايت دڠن ماجوريتي ١٥٦ اوندي.
بلياو منداڤت ١١،٩٤٢ اوندي بربنديڠ ١١،٧٨٦ اوندي يڠ دڤراوليه كريم مانكالا سأورڠ لاڬي چالون، جعفر اسماعيل دري ڤرتي هارڤن رعيت سابه، منداڤت ١،٣٠٠ اوندي.

robotstxt: allowed

filter: keep


text:
خطبة فرتام
اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا . الحَمْدُ للهِ الَّذِي جَعَلَ يَوْمَ عِيْدِ الأضْحَى أَسْعَدَ الأياَّمِ لنَاَ . وَنَحْمَدُهُ عَلَى مَا أَوْلانَا وَنَشْكُرُهُ عَلَى نِعَمِهِ الَّتِى بِهَا وَالانَا. وَأَشْهَدُ أَنْ لاإِلهَ إِلا اللهُ وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ اللّهُمَّ صَلِّ وَسَلِّمْ وَبَارِكْ عَلىَ سَيِّدِنَا مُحَمَّدٍ وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنِ . أَمَّا بَعْدُ…… فَيَا إِخْوَانِيْ ! اتَّقُوْا اللهَ وَأُوْصِيْكُمْ وَإِيَّايَ بِتَقْوَى اللهِ فَقَدْ فَازَ المُتَّقُوْنَ
فرمان الله دالم اية 27 سورة الحج :
وَأَذِّن فِي النَّاسِ بِالْحَجِّ يَأْتُوكَ رِجَالًا وَعَلَىٰ كُلِّ ضَامِرٍ يَأْتِينَ مِن كُلِّ فَجٍّ عَمِيقٍ ﴿٢٧﴾
مقصودڽ : “دان سروكنله اومة مأنسي اونتوق مڠرجكن عبادة حاج، نسچاي مريك اكن داتڠ كرومه توهنمو دڠن برجالن كاكي، دان دڠن منوڠڬڠ برجنيس-جنيس اونتا يڠ كوروس يڠ داتڠڽ دري برباڬاي جالن ﴿دان چروق رنتاو﴾ يڠ جأوه
سلامت مڽمبوت عيدالأضحى داوچڤكن كڤد سلوروه قوم مسلمين دان مسلمات. كشكوران يڠ تيدق ترهيڠڬ كيت ڤنجتكن كحضرة الله اتس نعمة هاري راي حاج اتاو قربان اين. سمڤنا برادا ڤد هاري راي حاج اين ماريله كيت سام-سام مندعاءكن سموڬ ڤارا جماعة حاج دري سلوروه دنيا يڠ سداڠ مڠرجكن عبادة حاج دكوتا مكة دبريكن كصيحتن دان كسلامتن دان يڠ ڤاليڠ بسر دأنوڬرهكن دڠن حاج مبرور يڠ تياد بالسن كچوالي شرڬ. ستله 2 تاهون برادا دالم سواسان مصيبة covid-19 يڠ توروت مرنچت حسرت سباهاڬين بسر اومة اسلام اونتوق منونايكن حاج مك ڤد تاهون اين سواسان سماكين ڤوليه يڠ ممبوليهكن رامي اومة اسلام منجادي تتامو الله باڬي منونايكن عبادة حاج. باڬي كيت يڠ بلوم بركسمڤتن اونتوق منونايكن عبادةحاج سموليكڽ تانمله نية دان بردعاءله برسوڠڬوه-سوڠڬوه اڬر الله مميليه كيت اونتوق منجادي تتاموڽ اونتوق تاهون منداتڠ. نية اونتوق بربوات عمالن صالح ڤاستي اكن منداڤت ڤاهلا دان دڤرمودهكن سباڬايمان ترچاتت دالم سواتو حديث قدسي
إِنَّ اللَّهَ كَتَبَ الحَسَنَاتِ وَالسَّيِّئَاتِ ثُمَّ بَيَّنَ ذَلِكَ، فَمَنْ هَمَّ بِحَسَنَةٍ فَلَمْ يَعْمَلْهَا كَتَبَهَا اللَّهُ لَهُ عِنْدَهُ حَسَنَةً كَامِلَةً، فَإِنْ هُوَ هَمَّ بِهَا فَعَمِلَهَا كَتَبَهَا اللَّهُ لَهُ عِنْدَهُ عَشْرَ حَسَنَاتٍ إِلَى سَبْعِ مِائَةِ ضِعْفٍ إِلَى أَضْعَافٍ كَثِيرَةٍ، وَمَنْ هَمَّ بِسَيِّئَةٍ فَلَمْ يَعْمَلْهَا كَتَبَهَا اللَّهُ لَهُ عِنْدَهُ حَسَنَةً كَامِلَةً، فَإِنْ هُوَ هَمَّ بِهَا فَعَمِلَهَا كَتَبَهَا اللَّهُ لَهُ سَيِّئَةً وَاحِدَةً – رواه البخاري
مقصودڽ: “سسوڠڬوهڽ الله تله منتڤكن نيلاي كبأيقكن دان كجاهتن، كمودين دي منجلسكنڽ. مك بارڠسياڤا برنية مڠرجاكن كبأيقكن تتاڤي تيدق دكرجاكنڽ، الله منچاتتڽ سباڬاي ساتو كبايكن يڠ سمڤورنا. جك اي برنية اونتوق بربوات كبأيقكن لالو اي مڠرجاكنڽ، الله منچاتتڽ سباڬاي 10 سمڤأي 700 كالي كبأيقكن اتاو لبيه باڽق لاڬي. جك اي برنية ملاكوكن كجاهتن، تتاڤي اي تيدق مڠرجاكنڽ، الله منچاتتكن ڤدڽ ساتو كبأيقكن يڠ سمڤورنا. جك اي برنية ملاكوكن كجاهتن لالو دكرجاكنڽ، الله منچاتتڽ سباڬاي ساتو كجاهتن.“
مسلمين دان مسلمات يڠ دبركتي الله سبحانه وتعالى،
فرمان الله دالم سورة إبراهيم اية 40:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ ﴿٤٠﴾
مقصودڽ : واهاي توهنكو! جاديكنله داكو اورڠ يڠ منديريكن سمبهيڠ دان دمكينله جوڬ ذرية كتوروننكو. واهاي توهن كامي، ڤركننكنله دعاء ڤرموهوننكو
كتيك مڽوروتي ڤروسيس ملاهيركن ذورية كتورونن يڠ صالح اوليه نبي إبراهيم عليه السلام مك كيت ليهت باڬايمانا ڤنتيڠڽ اوسها ايكاتن كيت دڠن الله ملالوءي دعاء دان تربية يڠ برتروسن. ذرية صالح اين مروڤاكن متلامت ڤنتيڠ هيدوڤ بركلوارڬ كران كيت مأنسي مميكول أمانة كڤيمڤينن يڠ برات د مان نبي صلى الله عليه وسلم بوكن هاڽ بربڠڬ دڠن جملة يڠ رامي تتاڤي يڠ ڤاليڠ ڤنتيڠ ايأيت كواليتي ذرية كتورونن دري سڬي كإيمانن، أخلاق دان عمل صالح. ايبوباڤ جاڠن هاڽ ملتقكن هارڤن اونتوق منومڤڠ تواه انق-انق اونتوق كسناڠن دنيوي سمات-مات سباليقڽ اڤ يڠ لبيه ڤنتيڠ اونتوق داڤت منومڤڠ تواه انق صالح سلڤس كماتين كيت ننتي.
امام الغزالي اد برڤسان: “انق-انق اداله أمانة أتس ايبو باڤ. جك سوده تربياسا دڠن ڤركارا كبأيقكن، انق ايت اكن ممبسر دالم كبأيقكن دان بياسا دڠنڽ. سباليقڽ، جك دبسركن دالم سواسان يڠ تيدق بأيك دان دڤرسياكن سڤرتي حيوان، مندريتاله دي دان بيناسا. دوسا جوڬ اكن دتيمڤاكن كأتس اورڠ يڠ دڤرتڠڬوڠجوابكن ايت.“
ابن خلدون ڤولا مڠيڠتكن: “القرءان اداله علمو ڤرتام يڠ دڤلاجري اوليه انق-انق كران ممڤلاجري القرءان اداله ساتو شعار اڬام يڠ دڤلوڤوري اوليه اورڠ-اورڠ اسلام دان دتروسكن اوليه سموا اورڠ اسلام د نڬري-نڬري مريك كران القرءان يڠ مڠواتكن ايمان دان چارا اونتوق مڠاسه كبوليهن-كبوليهن لأين.“
مَا تَعُدُّونَ الرَّقُوبَ فِيكُمْ؟ قَالَ قُلْنَا: الَّذِي لَا يُولَدُ لَهُ، قَالَ: «لَيْسَ ذَاكَ بِالرَّقُوبِ وَلَكِنَّهُ الرَّجُلُ الَّذِي لَمْ يُقَدِّمْ مِنْ وَلَدِهِ شَيْئًا – رواه أحمد
مقصودڽ : “تاهوكه اڠكاو سياڤاكه يڠ مندول؟“ ڤارا صحابة منجواب; “اورڠ يڠ مندول اياله اورڠيڠ تيدق ممڤوڽاءي انق“. لالو رسول الله برسبدا; اورڠ مندول يڠ سبنر اياله اورڠ يڠ ممڤوڽاءي راماي انق، تتاڤي انق-انقڽ تيدق ممبري منفعة كڤداڽ.
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
قَالَ الرَّسُوْلُ : مَنْ كَانَ لَهُ سَعَةٌ وَلَمْ يُضَحِّ فَلاَ يَقْرَبَنَّ مُصَلاَّناَ – رواه ابن ماجه
مقصودڽ : سسياڤا يڠ ممڤوڽاءي كممڤوان سداڠكن دي تيدق ملاكوكن عبادة قربان مك جاڠنله دي مندكتي تمڤت صلاة كامي
انتارا عمالن ترباءيك كتيك مڽمبوت هاري راي كوربن اين هيڠڬ بيرقهيرڽ هاري تسيريق ايايت هاري ك-13 درڤد ذوالحجه ننتي اياله عبادت كوربن. انتارا حكمة عبادت كوربن اياله اونتوق منانم سيكڤ سوك ممبنتو اورڠ يڠ لبيه سوسه دسمڤيڠ ممبواڠ صفة بخيل. اونتوق مڠاتسي صفة بخيل اين ايمâم الغازâلî ممبريكن 2 جالن يڠ ساليڠ بركأيتن ايأيت:[1] سچارا علميه اتاوteor د مان كيت ڤرلو فهم باڬايمانا صفة بخيل ايت اكن ممباوا كهينأن د دنيا دان كبينسأن د اخرة كلق. هرتا ايت، بتاڤ ڤون باڽقڽ، تيدق اكن مڽرتأي دان تيدق ڤولا كيت باوا كدالم لوبڠ قبور. هرتا مروڤاكن ميليك الله يڠ دليمڤهكن كڤد همباڽ اونتوق دڤرڬوناكن سسواي دڠن ڤتونجوقڽ. مناهن هرتا كران ايڠين برفويا-فويا دڠنڽ، مروڤاكن طبيعة بيناتڠ دان نيلايڽ هاڽ سمنتارا. سداڠكن مڠينفككن هرتا د جالن الله مروڤاكن عمالن يڠ بيجق دان ڤاهلاڽ اكن ابادي دان برليڤت ڬندا. هرتا يڠ تيدق دينفككن دڠن مقصود اونتوق دواريثكن كڤد انق-چوچو، سأكن-اكن سساورڠ ايت منيڠڬلكن ككايأن كڤد انق چوچو سداڠكن دي سنديري مڠهادڤ الله دڠن ممباوا كجاهتن. اين بنر-بنر تيندقكن كورڠ چرديق. سأندايڽ انقڽ كلق منجادي انق يڠ صالح، الله ڤاستي اكن منچوكوڤي رزقيڽ. نامون اڤابيلا انقڽ فاسق، ڤاستي هرتا ايت دڤرڬوناكن اونتوق كمعصيتن. جوسترو هرتا واريثن ايت منجادي ڤلواڠ باڬي ڤربواتن معصيتڽ. حال ترسبوت اكن ممبوات اورڠ توا مندريتا، سمنتارا يڠ لأين منعمتيڽ.
مانكالا چارا ك- [2] سچارا عملية اتاو praktikal ڤولا ايأيت اونتوق سمنتارا وقتو تيدقله مڠاڤ بيلا ڤرتام كالي ممبايڠكن منداڤتكن بالسن لبيه باڽق سهيڠڬ داڤت motivasi ديري اونتوق سنڠ برانفاق. لاما كلامأن دڠن سنتياس منديسيڤلينكن ديري اونتوق راجين برانفاق، سهيڠڬ اخيرڽ منجادي لاڤڠ دان تربياسا دڠن صفة ڤموره سهيڠڬ هيلڠ صفة بخيل
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان الله دالم سورة البقرة اية 126 :
وَإِذْ قَالَ إِبْرَاهِيمُ رَبِّ اجْعَلْ هَٰذَا بَلَدًا آمِنًا وَارْزُقْ أَهْلَهُ مِنَ الثَّمَرَاتِ مَنْ آمَنَ مِنْهُم بِاللَّهِ وَالْيَوْمِ الْآخِرِ ۖ قَالَ وَمَن كَفَرَ فَأُمَتِّعُهُ قَلِيلًا ثُمَّ أَضْطَرُّهُ إِلَىٰ عَذَابِ النَّارِ ۖ وَبِئْسَ الْمَصِيرُ ﴿١٢٦﴾
مقصودڽ : دان ﴿ايڠتله﴾ كتيك نبي إبراهيم بردعاء دڠن بركات: “واهاي توهنكو! جاديكنله ﴿نڬري مكة﴾ اين، نڬري يڠ امان سنتوسا، دان بريكنله رزقي دري برباڬاي جنيس بواه-بواهن كڤد ڤندودوقڽ، ايأيت اورڠ-اورڠ يڠ برايمان كڤد الله دان هاري اخرة د انتارا مريك”. الله برفرمان:” ﴿ڤرموهوننمو ايت دتريما﴾ تتاڤي سسياڤا يڠ كفور دان ايڠكر مك اكو اكن بري جوڬ اي برسنڠ-سنڠ منعمتي رزقي ايت باڬي سمنتارا ﴿د دنيا﴾، كمودين اكو ممقساڽ ﴿دڠن مڽيريتڽ﴾ كعذاب نراك، دان ﴿ايتله﴾ سبوروق-بوروق تمڤت كمبالي”.
دعاء نبي إبراهيم عليه السلام باڽق درقمكن د دالم القرءان اونتوق كيت عملكن دان حياتي دالم كهيدوڤن سهارين. انتاراڽ دعاء بركأيتن كأمانن نڬارا دان كبركتن دڠن رزقي ترماسوق حاصيل ڤرتانين. كتيك بردڤن دڠن كريسيس ايكونومي دان سومبر ماكنن مك كيت داڤت سقسيكن كباڽقكن نڬارا اومة اسلام دأنوڬرهكن دڠن تانه يڠ سوبور. اوليه ايت نعمة اين تيدق سڤاتوتڽ دسيا-سياكن سهيڠڬ كيت تروس منجادي pengimport كڤد حاصيل ڤرتانين دان ڤنترنقكن درڤد نڬارا لوار يڠ مروڬيكن كيت دالم جڠك ڤينديق دان ڤنجڠ. كران ايتوله نڬارا ماجو ڤد ماس كيني برلومبا-لومبا اونتوق منيڠكتكن حاصيل ڤرتانين دان ڤنترنقكن مريك. تيدقله ڤليق سباهاڬين نڬارا منجاديكن حاصيل ڤرتانين دان ڤنترنقكن سباڬاي ساله ساتو درڤد حاصيل اوتام نڬارا مريك. سباڬاي چونتوه نڬارا يڠ مڠمالكنڽ اياله Newzealand دان Australia يڠ بڬيتو ڬيات مڠحاصيلكن ڤنترنقكن كمبيڠ بيري-بيري دان لمبو. Taiwan والاو ڤون بوميڽ سمڤيت تتاڤي ممڤو منجادي pengeksport كولَت تربسر د دنيا. مريك منجادي نڬارا pengeksport اوتام حاصيل ڤنترنقكن دان جوڬ ڤرتانين. برداسركن كڤد كڽاتأن اين، دڠن ڤنوه كإنصافن، مك هندقله كيت ممنفعتكن حاصيل بومي سوڤاي جاڠن دتيڠڬلكن كوسوڠ دان سيا-سيا تنڤا سبارڠ ڤڠحاصيلن. برداسركن كڤد ساتو حديث يڠ دروايتكن اوليه جابر ابن عبدالله رضي الله عنه
قَالَ الرَّسُوْلُ : مَنْ كَانَتْ لَهُ أَرْضٌ فَلْيَزْرَعْهَا فَإِنْ لَمْ يَزْرَعْهَا فَلْيُزْرِعْهَا أَخَاهُ – رواه مسلم
مقصودڽ: “بارڠسياڤا يڠ مميليقكي تانه، هندقله دي برچوچوق-تانم ڤدڽ اتاوڤون دسراهكن تانه ايت كڤد ساوداراڽ ﴿اونتوق برچوچوق-تانم﴾.“
ماله نبي صلى الله عليه وسلم مڠڬمبركن كڤد كيت بتاڤ ڤنتيڠڽ بيدڠ ڤرتانين سهيڠڬاكن همڤير قيامة ڤون دڬالقكن لاڬي برچوچوق تانم . اين منونجوقكن بيدڠ ڤرتانين تيدق بوليه دأبايكن سام سكالي كران اي اداله ڤڽومبڠ اوتام كڤد كهيدوڤن مأنسي. ڤرتانين مروڤاكن ساتو عبادة
قَالَ الرَّسُوْلُ :إِنْ قامَتِ السَّاعَةُ وَفِي يَدِ أَحَدِكُمْ فَسِيلَةٌ، فَإِنِ اسْتَطَاعَ أَنْ لَا تَقُومَ حَتَّى يَغْرِسَهَا فَلْيَغْرِسْهَا – رواه أحمد
مقصودڽ: “جك ترجادي هاري قيامة سمنتارا د تاڠن ساله سأورڠ دري كامو اد سبيجي بنيه تانمن، مك جك دي ممڤو سبلوم ترجادي هاري قيامة اونتوق منانمڽ مك تانمله.
بَارَكَ اللهُ لِيْ وَلَكُمْ فِي القُرْآنِ العَظِيْمِ وَنَفَعَنِي وَإِيَّاكُمْ بِمَا فِيْهِ مِنَ الآيَاتِ وَالذِّكْرِ الحَكِيْمِ وَتَقَبَّلَ مِنِّي وَمِنْكُمْ تِلاوَتَهُ إِنَّهُ هُوَ السَّمِيْعُ العَلِيْمُ وَاسْتَغْفِرُ اللهَ العَظِيْمَ لِيْ وَلَكُمْ وَلِسَائِرِ الُمْسِلِمْينَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ فَاسْتَغْفِرُوْهُ فَيَا فَوْزَ المُسْتَغْفِرِيْنَ وَيَا نَجَاةَ التَّائِبِيْنَ
خطبة كدوا
اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا. الحَمْدُ ِللهِ وَحْدَهُ صَدَقَ وَعْدَهُ وَنَصَرَ عَبْدَهُ وَأَعَزَّ جُنْدَهُ وَهَزَمَ الأحْزَابَ وَحْدَهُ . أَشْهَدُ أَنْ لاإِلهَ إِلا اللهُ وَحْدَهُ لا شَرِيْكَ لَهُ , وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ , اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ . أَمَّا بَعْدُ…….فَيَا أَيُّهَا المُسْلِمُوْنَ اتَّقُوْا اللهَ وَأَطِيْعُوْهُ وَاعْلَمُوْا أَنَّ اللهَ يُحِبُّ المُتَّقِيْنَ ….
فرمان الله تعالى دالم أية 34 سورة النمل :
قَالَتْ إِنَّ الْمُلُوكَ إِذَا دَخَلُوا قَرْيَةً أَفْسَدُوهَا وَجَعَلُوا أَعِزَّةَ أَهْلِهَا أَذِلَّةً ۖ وَكَذَٰلِكَ يَفْعَلُونَ
مقصودڽ : راتو بلقيس بركات: “سسوڠڬوهڽ راج-راج، اڤابيلا ماسوق كسبواه نڬري، مريك مروسقكنڽ، دان مريك منجاديكن ڤندودوقڽ يڠ مليا كڤد هينا-دينا; دان دمكين ايتوله مريك اكن لاكوكن
مسلمين/مسلمات يڠ دبركتي الله سبحانه وتعالى،
كتيك مرنوڠي ڤرجالنن هيدوڤ نبي إبراهيم عليه السلام دان جوڬ نبي محمد صلى الله عليه وسلم يڠ هيدوڤ دالم سواسان مشاركة جاهلية يڠ مڽمبه برهالا د مان كادأن سكيتر بياساڽ باڽق ممڤڠاروهي كهيدوڤن سسأورڠ. نامون كدوا-دوا نبي يڠ مليا إين سنتياس برادا د باوه جاڬأن دان كاولن الله سهيڠڬ بوكن سهاج تيدق ترڬوڬت ايمان مريك ماله ممڤو مرونتوهكن جاهلية ترسبوت دان ديديريكن كهيبتن اسلام اتس كرونتوهن جاهلية ترسبوت
سباڬاي مأنسي بياسا مك كيت ڤرلو ممڤوڽأي جاتي ديري يڠ قوة اڬر تيدق موده دجاجه اوليه موسوه اسلام والاو دڠن اڤ چارا سكالي ڤون. كيت داڤت ليهت باڬايمانا ڤنجاجاهن ملالوءي ميديا سوسيال امت ممبيمبڠكن سهيڠڬ چارا كهيدوڤن يڠ برچڠڬه دڠن اسلام مولأي تومبوه سچارا ڤرلاهن سرتا ڤروبهن ترهادڤ نيلاي-نيلاي دان ڤميكيرن اومة اسلام يڠ براليه كڤد بوديا بارت سڤرتي كبندأن، ڤنتيڠ ديري سنديري، سوكاكن هيبورن ملمڤاو دان مابوق اونتوق منداڤت ڤرهاتين دڠن ممڤاميركن ڬمبر اتاو video والاو ڤون برچڠڬه دڠن شرع دمي مڠجر ڤرهاتين اورڠ راماي
ابن خلدون منڬسكن دالم المقدمة: “بڠسا يڠ لمه ايت موده ترڤڠاروه دڠن بڠسا يڠ فوة ﴿يڠ منجاجهڽ﴾، سهيڠڬ تريكوت چارا هيدوڤڽ دان برفيكير. ترماسوقله جوڬ بودايا دان بهاس، خصوصڽ دالم اسڤيك negatif يڠ تيدق ممبنتو اونتوق ممڤركاسكن اومتڽ سنديري.“
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
كبرادأن كيت ڤد هاري راي قربان يڠ مليا اين جوڬ جاڠن كيت لوڤا اونتوق برقربان سمأدا دڠن هرتا ماهو ڤون دعا ءدالم ممبنتو سودارا سأڬام يڠ سداڠ بردڤن دڠن مسئله ڤنجاجاهن مودين دڠن ڤڤراڠن، كبولورن سباڬايمان د فلسطين، شريا، عراق، يمن Myanmar، سلتن تايلاند دان سباڬايڽ. تيدق كتيڠڬالن ساودارا كيت يڠ بارو دتيمڤا مصيبة كڤالا أير د باليڠ، قدح ميڠڬو لڤس
قَالَ الرَّسُوْلُ :الْمُسْلِمُ أَخُو الْمُسْلِمِ لَا يَظْلِمُهُ وَلَا يُسْلِمُهُ وَمَنْ كَانَ فِي حَاجَةِ أَخِيهِ كَانَ اللَّهُ فِي حَاجَتِهِ وَمَنْ فَرَّجَ عَنْ مُسْلِمٍ كُرْبَةً فَرَّجَ اللَّهُ عَنْهُ كُرْبَةً مِنْ كُرُبَاتِ يَوْمِ الْقِيَامَةِ وَمَنْ سَتَرَ مُسْلِمًا سَتَرَهُ اللَّهُ يَوْمَ الْقِيَامَةِ – رواه البخاري ومسلم
مقصودڽ : سأورڠ مسلم اداله ساودارا اورڠ مسلم لأينڽ. اي تيدق بوليه منظاليميڽ دان تيدق بوليه ممبياركنڽ دڬڠڬو اورڠ لأين ﴿بهكن اي واجب منولوڠ دان ممبيلاڽ( . سسياڤا ممبنتو كسوسهن ساوداراڽ، مك الله سنتياس اكن منولوڠڽ. سسياڤا ملاڤڠكن كسوليتن اورڠ مسلم، مك الله اكن ملاڤڠكن باڬيڽ دري ساله ساتو كسمڤيتن د هاري قيامة دان بارڠسياڤا منوتوڤي ﴿عيب﴾ مسلم، مك الله منوتوڤي ﴿عيبڽ﴾ ڤد هاري قيامة
اخير كات سلامت مڽمبوت عيدالأضحى دان سلامت مڠرجكن عبادةقربان برمولا ڤاڬي اين هيڠڬله براخير هاري تشريق 13 ذوالحجة ننتي. بهاڬياكن داڬيڠ قربان كڤد سودارا يڠ ممرلوكن اڬر مريك توروت مراساي نعمتة الله دان بتاڤ مانيسڽ نعمة ڤرسودارأن اسلام.
اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ اللّهُمَّ اغْفِرْ لِلْمُسْلِمِيْنَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ الأحْيَاءِ مِنْهُمْ وَالأمْوَاتِ إِنَّكَ سَمِيْعٌ قَرِيْبٌ مُجِيْبُ الدَّعَوَاتِ وَقَاضِيْ الحَاجَاتِ وَأَلِّفْ بَيْنَ قُلُوْبِهِمْ وَأَصْلِحْ ذَاتَ بَيْنِهِمْ وَانْصُرْهُمْ عَلَى عَدُوِّكَ وَعَدُوِّهِمْ , اللّهُمَّ لا تُسَلِّطْ عَلَيْنَا مَنْ لايَخَافُكَ وَلا يَرْحَمُنَا, اللّهُمَّ انْصُرِ المُجَاهِدِيْنَ الَّذِيْنَ يُجَاهِدُوْنَ فِيْ سَبِيْلِكَ فِيْ كُلِّ زَمَانٍ وَمَكَانٍ , اللّهُمَّ انْصُرْ إِخْوَانِنَا المُسْلِمِيْنَ فِى فَلَسْطِين وَفِى الشام وفي مصر وفي أفْرِيْقِي وَفِى Myanmar وَفِى جَنُوْبِ بِلِيِبين وَفِى إيندونيسيا وفى تايلند وَفِى بَلَدِنَا ماليزيا اللّهُمَّ يَا مُنْزِلَ الكِتَابِ وَ يَا مُجْرِيَ السَّحَابِ وَ يَاهَازِمَ الأحْزَابِ اِهْزِمْهُمْ وَانْصُرْنَا عَلَيْهِمْ, اللّهُمَّ عَلَيْكَ بِاليَهُوْدِ وَمَنْ وَالاهُمْ, اللّهُمَّ عَلَيْكَ بِالنَّصَارَى وَمَنْ وَالاهُمْ, اللّهُمَّ عَلَيْكَ بِالهُنَوْدِ وَمَنْ وَالاهُمْ, اللّهُمَّ عَلَيْكَ بِالأمِيرِكَان وَمَنْ وَالاهُمْ, اللّهُمَّ عَلَيْكَ بِالِبرِيطَان وَمَنْ وَالاهُمْ, اللّهُمَّ عَلَيْكَ بِأَحْزَابِ المُشْرِكِيْنَ الطَّاغِيْنَ الظَّالِمِيْنَ وَمَنْ وَالاهُمْ, اللّهُمَّ دَمِّرْهُمْ تَدْمِيْرًا وَ تَبِّرْهُمْ تَتْبِيْرًا وَاجْعَلْهُمْ هَبَاءً مَنْثُوْرًا اللّهُمَّ انْصُرْ مَنْ نَصَرَ دِيْنَكَ وَاخْذُلْ مَنْ خَذَلَ دِيْنَكَ , اللّهُمَّ أَعِزَّ الإسْلامَ وَالمُسْلِمِيْنَ وَأَذِّلَّ الشِّرْكَ وَالمُشْرِكِيْنَ وَدَمِّرْ أَعْدَاءَ الدِّيْنِ وَانْصُرْ عِبَادَكَ المُؤْمِنِيْنَ . اللّهُمَّ تَقَبَّلْ مِنَّا صَلاتَنَا وَقِيَامَنَا وَأَضْحِيَتَنَا وَجَمِيْعَ حَسَنَاتِنَا وَاجْعَلْهَا خَالِصَةً لِوَجْهِكَ الكَرِيْم. رَبَّنَا آتِنَا فِي الدُّنْيَا حَسَنَةً وَفِي الآخِرَةِ حَسَنَةً وَقِنَا عَذَابَ النَّارِ. سبُحْاَنَكَ اللّهُمَّ وَتَحِيَّتُهُمْ فِيْهَا سَلامٌ وَآخِرُ دَعْوَاهُمْ أَنِ الحَمْدُ ِللهِ رَبِّ العَالَمِيْنَ
Filed under: Khutbah Eidil Adha, خطبة جاوي | Leave a comment »


text:
ڤيليهن راي کچيل ﴿ڤ.ر.ک.﴾ ديوان اونداڠن نݢري سليم⹁ ڤيرق اکن دأداکن ڤد 29 اوݢوس اين مانکالا ڤناماءن چالون ڤولا ڤد 15 اوݢوس اين.
تيمبلن ڤڠروسي سوروهنجاي ڤيليهن راي⹁ دوکتور فلسفه عزمي شروم برکات⹁ تريخ باݢي ڤڠوندي اول اداله ڤد 25 اوݢوس اين.
“کوس کسلوروهن باݢي ڤ.ر.ک. ديوان اوندڠن نݢري سليم دأڠݢرکن 4.6 جوت ريڠݢيت⹁” کاتڽ سلڤس ممڤڠروسيکن مشوارت خس باݢي ڤ.ر.ک. ديوان اوندڠن نݢري سليم دأيبو ڤجابت س.ڤ.ر. هاري اين.
ڤ.ر.ک. ديوان اوندڠن نݢري سليم دأداکن بريکوتن کمتين ڤڽندڠڽ⹁ داتوق خوسايري عبد الطالب ڤد 15 جولاي لالو دهوسڤيتل بنتوڠ سلڤس مڠادو کسوکرن برنفس.
خوسايري يڠ برتنديڠ دباوه تيکيت باريسن ناسيونل ﴿ب.ن.﴾ ممنڠي کروسي ايت ڤد ڤيليهن راي عموم ک-14 سلڤس منيوسکن چالون ڤارتي ڤريبومي برساتو مليسيا ﴿ڤ.ڤ.ب.م.﴾ دان ڤارتي اسلام مليسيا ﴿ڤاس﴾ دڠن ماجوريتي 2٫183 اوندي.
عزمي برکات⹁ ديوان سري تنجوڠ⹁ مجليس داءيره تنجوڠ ماليم⹁ ڤيرق دݢونکن سباݢاي ڤوست ڤناماءن چالون دان ڤنجوملهن رسمي اوندي.
منوروتڽ⹁ ڤݢاواي داءيره معلم⹁ شامس الرضوان ادريس دلنتيق سباݢاي ڤݢاواي ڤڠوروس ڤ.ر.ک. برکناءن دان دبنتو امڤت ڤنولوڠ ڤݢاواي ڤڠوروس.
“س.ڤ.ر. برستوجو منوبوهکن دوا ڤاسوکن ڤڠوات کواس اونتوق ممانتاو سموا اکتيۏيتي سڤانجڠ تيمڤوه رسمي برکيمڤين.”
تمبهڽ⹁ دفتر ڤميليه ايندوق 2019 دان دفتر ڤميليه تمبهن ST1/2020 يڠ دکمس کيني سهيڠݢ 16 جولاي 2020 دݢونکن اونتوق ڤ.ر.ک. ايت.
کاتڽ⹁ سراماي 689 ڤتوݢس دلنتيق مڠنداليکن ڤروسيس ڤ.ر.ک. ديوان اوندڠن نݢري سليم مانکالا سباڽق 13 ڤوست مڠوندي دڠن 55 سالورن دݢونکن.
“دفتر ترسبوت مڠندوڠي 23٫094 ڤڠوندي ترديري درڤد 22٫815 ڤڠوندي بياس⹁ 227 ڤڠوندي اول ڤوليس دان دوا ڤڠوندي تيدق حدير ﴿ڤ.ت.ح.﴾ لوار نݢارا⹁” کاتڽ.


text:
راتو يونايتد کيڠدم دان نݢري٢ کومنويل⹁ راتو ايليزبث II تله مڠکت دبيلمورل سبنتر تادي ڤد اوسيا 96 تاهون.
ممتيق سبواه کڽاتاءن درڤد ايستان باکيڠم هاري اين:
کوءين [راتو ايليزبث] تله مڠکت دڠن تنڠ دبيلبورل تڠه هاري تادي [وقتو يونايتد کيڠدم]. کيڠ [راج چرلس] دان کوءين کونسورت [ڤرمايسوري کاميلا] اکن ککل دبيلمورل ڤتڠ اين دان اکن ڤولڠ کلندن ايسوق.
دالم سبواه کڽاتاءن ريڠکس⹁ راج بهارو يونايتد کيڠدم⹁ راج چرلس⹁ منظاهيرکن راس دوکاچيتا اتس ڤمرݢين ايبوندا بݢيندا.
“کمڠکتن ايبوندا ترچينتا بيتا⹁ دولي يڠ مها موليا کوءين⹁ اياله ساعت ترڤاليڠ مندوکاچيتاکن باݢي بيتا دان سلوروه ورݢ قرابت بيتا.
“بيتا تاهو سلوروه نݢارا⹁ نݢري٢ دان کومنويل⹁ سرتا ورݢ سلوروه دنيا يڠ تيدق ترکيرا باڽقڽ اکن ترکسن دڠن کمڠکتن بݢيندا کوءين.”
راتو ايليزبث مروڤاکن ڤمرينته ترتوا دسلوروه دنيا⹁ سهيڠݢ کمڠکتن بݢيندا. بݢيندا تله مڽقسيکن ڤمرينتهن 15 ڤردان منتري بربيذا سجق ڤرطبلن بݢيندا ڤد 1952.
سبلوه اين⹁ قرابت دراج يونايتد کيڠدم تله برݢݢس کبيلمورل ستله راتو ايليزبث دلاڤورکن دالم کأداءن ݢريڠ. دالم سبواه کڽاتاءن اوليه ايستان باکيڠم⹁ دوکتور٢ بݢيندا دکاتاکن ريساو اکن کصيحتن بݢيندا⹁ دان مڽارنکن بݢيندا ککل دباوه ڤڠاوسن ڤراوبتن.
سوامي راتو ايليزبث⹁ ڤوترا فيليڤ مڠکت ڤد 9 اڤريل تاهون لڤس⹁ ڤد اوسيا 99 تاهون.


text:
بايڠکن هورو-هارا يڠ بوليه برلاکو کتيک کراجاءن ڤاکتن هارڤن جاتوه اکيبت کريسيس ڤوليتيک ڤد فيبرواري 2020 جيک نݢارا کيت تيدق مڠعملکن سيستم راج برڤرلمباݢاءن.
سدرکه کيت باهوا کتيک ڤنوبهنڽ⹁ ڤرسکوتون تيدق ممڤوڽاءي اڤ٢⹁ تنڤا تانه يڠ دميليقي اوليه کراجاءن٢ ملايو برداولت يڠ دڤرينته اوليه راج٢ ملايو؟
مالڠڽ⹁ ماسيه راماي رعيت يڠ ݢاݢل مڠهورماتي ينستيتوسي دراج دنݢارا کيت. لبيه ڤاره اڤابيلا رعيت برسيکڤ سماکين بيادڤ ترهادڤ راج٢ ملايو خصڽ دميديا سوسيال.
ماله ڤلباݢاي فيتنه جاهت تله دبوات کاتس بݢيندا راج٢ ملايو⹁ ترماسوق فيتنه بسر ترهادڤ المرحوم المتوكل على الله سلطان اسكندر ابن المرحوم سلطان اسماعيل يڠ مسيه دڤرچاياءي اوليه سبيلڠن رعيت سهيڠݢ کهاري اين. لبيه مالڠ لاݢي اڤابيل ڤرکارا اين جوݢ دلاکوکن دان دڤنجڠکن اوليه رعيت راج سنديري.
جلاس⹁ مريک اين بوکن سهاج بوتا سجاره نݢارا بڠسا تتاڤي جوݢ ݢاݢل مڠهاياتي ڤرلمباݢاءن ڤرسکوتون سرت روکون نݢارا. ڤرلمباݢاءن ڤرسکوتون مڠاڠکت راج٢ ملايو سباݢاي کتوا اݢام اسلام دان يڠ دڤرتوان اݢوڠ سباݢاي کتوا اوتام نݢارا⁏ دمان يڠ دڤرتوان اݢوڠ ممڤوڽاءي کواس ايکسيکوتيف سڤرتي يڠ تله دڤرينچيکن اوليه ڤرلمباݢاءن.
اد ڤيهق يڠ هاڽ بربڠݢ تنتڠ ديموکراسي⁏ نامون تاهوکه مريک باهوا مليسيا مڠعملکن سيستم ڤمرينتهن راج برڤرلمباݢاءن دان بوکنڽ راج دالم ديموکراسي برڤرليمن سڤرتي يڠ دعملکن ديونايتد کيڠدم؟ ماله ڤرکاتاءن ‘ديموکراسي’ تيدق ڤرنه سکالي ڤون دسبوت ددالم ڤرلمباݢاءن ڤرسکوتون.
نݢارا تله ملتقکن يڠ دڤرتوان اݢوڠ ڤد کدودوقن ترڤنتيڠ دالم سيستم ڤمرينتهن نݢارا نݢارا کران ڤونچا کواس ڤمرينتهن ڤرسکوتون برڤوست کڤد يڠ دڤرتوان اݢوڠ.
سجاره تله ممبکتيکن باهوا والاوڤون تنڤا سيستم ديموکراسي⹁ سجق داهول لاݢي⹁ کراجاءن٢ ملايو درداولت تله برجاي دتدبير دڠن باءيق⹁ عاديل دان تراتور سهيڠݢ دسݢني اوليه کراجاءن٢ لاءين ڤد زمانڽ⹁ چونتوهڽ کسلطانن ملايو ملاک دان کسلطانن جوهور-ريءاو.
نݢارا اين بوکنڽ تربنتوق دڠن سنديريڽ داتس تانه يڠ تيدق برتوان سڤرتي يڠ برلاکو ددالم سستڠه ڤرماءينن ۏيديو⁏ تتاڤي ڤرسکوتون اين دتوبوهکن حصيل ڤرموافقتن دان ڤڠوربانن راج٢ ملايو يڠ سڠݢوڤ مڠوربانکن کواس موتلق بݢيندا کاتس کراجاءن ماسيڠ٢ اونتوق برݢابوڠ ممبنتوق سبواه نݢارا ڤرسکوتون يڠ لبيه کوات.
جڠن منجادي باݢاي کاچڠ لوڤاکن کوليت اتاو سڤرتي بلاندا ممينتا تانه. کيت سموا ممڤوڽاءي حق دان تڠݢوڠجاوب ماسيڠ٢ يڠ مستي دهورماتي اوليه ستياڤ اورڠ دنݢارا اين اݢر داڤت کيت بوليه هيدوڤ دالم سواسان امان دان هرموني.
جيک رعيت برچاکڤ سوءال حق مريک⹁ اينستيتوسي دراج جوݢ دڤرونتوقکن حق اوليه ڤرلمباݢاءن⹁ بݢيتو جوݢ حق نݢارا کاتس رعيت.
ڤرکارا اين تله دڤرستوجوءي اوليه سموا ڤيهقڽ يڠ تربابيت کتيک ڤمبنتوقکن نݢارا کيت داهولو⁏ مک⹁ اڤابيلا اد ڤيهق يڠ ممڤرتيکايکن دان منونتوت حق اورڠ لاءين تنتوله ايڽ منيمبولکن ڤراساءن ماره درڤد ڤيهق يڠ دتونتوت.
بلاجرله تنتڠ سجاره نݢارا دان کناليله اصل اصول نݢارا بڠسا. جڠن سمڤاي کخيلفن مڠهنچورکن تمدون بڠسا.


text:
Baca versi Rumi di sini.
چالون باريسن ناسيونل⹁ محمد زيدي بن عزيز تله دعمومکن سباݢاي ڤمنڠ ڤيليهن راي کچيل سليم سبنتر تادي⹁ دڠن ماجوريتي يڠ ساڠت بسر ياءيت. 10,945 اوندي.
چالون بيباس ﴿ڤوکوق﴾ امير خوسايري بن محمد تنوسي هاڽ داڤت مراءيه سباڽق 2,115 اوندي⹁ مانکالا چالون بيباس ﴿بوکو﴾ ڤروفيسور سانتاراسکارن انق للاکي سوبرامانيام منداڤت 276 اوندي.
اونتوق ريکود⹁ ڤد تاهون 2018 ﴿ڤ.ر.ع. 14﴾⹁ الله يرحم داتوق محمد خوسايري عبد الطاليب ممنڠي کروسي دون سليم دڠن ماجوريتي 2,183 اوندي⹁ دان باريسن ناسيونل تيدق ڤرنه منڠ کروسي ترسبوت دڠن ماجوريتي لبيه 5,000 اوندي⹁ دان يڠ ترباڽق اداله ڤد تاهون 2004 دڠن ماجوريتي 4,875 اوندي.
ڤ.ر.ک. دون سليم دأداکن سوسولن کماتين ڤڽاندڠڽ⹁ داتوق محمد خوسايري عبد الطاليب⹁ ڤد 15 جولاي لڤس ستله منجادي واکيل رعيت دکاوسن ايت سجق 2004.
سليم اداله انتارا دون دالم ڤرليمن تانجوڠ ماليم سلاءين بيهرڠ دان سوڠکاي.
Like this:
Like Loading...
Baca versi Rumi di sini.
برجايکه ايسو داتوق سري نجيب رزاق يڠ دماءينکن تون دوکتور محضير منجاتوهکن چالون باريسن ناسيونل ڤد ڤ.ر.ک. سليم؟
ڤيليهن راي کچيل سليم مروڤاکن انتارا ڤ.ر.ک. يڠ مناريق ڤرهاتين⹁ خصوصڽ باݢي ڤمرهاتي ڤوليتيک تانه اءير دالم منيلاي ڤڠاروه ڤوليتيک تون دوکتور محضير ڤد کتيک اين.
اين اداله ڤ.ر.ک. ڤرتام سجق تون دوکتور محضير مڠعمومکن ڤنوبوهن ڤرتي باهروڽ⹁ ڤرتي ڤجواڠ تانه اءير دان چالون بيباس ﴿ڤوکوق﴾⹁ امير خوسايري محمد تنوسي مروڤاکن ڤروکسي ڤرتي تون محضير.
سيلا باچ: اناليسيس: ممڤوکه تون مراءيه اوندي بوکن ملايو؟
تون دوکتور محضير سنديري تله تورون برکيمڤين دسليم اونتوق ممستيکن کمنڠن چالون ڤيليهنڽ.
ڤميمڤين٢ ڤاکتن هارڤن توروت برکيمڤين اونتوق چالون تون محضير⁏ مناندکن سوکوڠن مريک ترهادڤ ڤرتي باهرو تون.
سليم مروڤاکن کاوسن کوبو کوات باريسن ناسيونل⹁ دمان ﷲ يرحم داتوق محمد خوسايري تله برجاي ممڤرتاهنکن کروسي اين دڠن سليس والاوڤون ڤد ڤ.ر.ع. 14 ياءيت ڤ.ر.ع. ڤاليڠ ݢتير بوات باريسن ناسيونل.
مليهت کڤد ستاتيستيک يڠ لڤس⹁ ڤرتي ڤيمڤينن تون دوکتور محضير ڤد کتيک ايت تله ݢاݢل ممڤرتاهنکن کروسي يڠ مريک مناڠي سماس ڤ.ر.ع. 14 دان کاله کڤد باريسن ناسيونل دالم ڤ.ر.ک. سمڽيه دان ڤاليڠ تروق ڤد ڤ.ر.ک. تنجوڠ ڤيءاي.
ڤرسوءالنڽ⹁ ممڤوکه چالون ڤروکسي ڤرتي تون محضير مرمڤس کروسي سليم درڤد چالون باريسن ناسيونل؟
ساي کيرا کڤوتوسن ڤ.ر.ک. اين اکن منجادي ساتو کايو ايکور ککواتن ڤڠاروه تون دوکتور محضير دان ڤرتي باهروڽ سرت ڤاکتن هارڤن يڠ تله برکيمڤين مننتڠ باريسن ناسيونل.
ماءينن ايسو تنتڠ داتوق سري نجيب رزاق اوليه تون دوکتور محضير دان کيمڽ سماس برکيمڤين منجاديکن ڤ.ر.ک. اين سأکن-اکن ݢلاڠݢڠ ڤرتمڤورن تون دوکتور محضير مننتڠ داتوق سري نجيب رزاق.
Like this:
Like Loading...
Baca versi Rumi di sini.
سوروهنجاي ڤيليهن راي تله مڠعمومکن باهوا تيݢ چالين اکن برتنديڠ سماس ڤيليهن راي کچيل ديوان اوندڠن نݢري ﴿دون﴾ سليم يڠ بکل برلڠسوڠ ڤد سبتو⹁ 29 اوݢوس اين.
چالون٢ ترسبوت ايله امير خسايري بن محمد تنوسي ﴿بيباس⹁ ڤوکوق﴾⹁ محمد زيدي بن عزيز ﴿باريسن ناسيونل﴾ دان سانثاراسکارن انق للاکي سوبرامانيام ﴿بيباس⹁ بوکو﴾.
ڤڠعمومن دبوات ڤڠوروس ڤ.ر.ک. دون سليم⹁ شامس الرضوان ادريس ڤد ڤوکول 10.35 ڤاݢي⹁ دان مڠصحکن باهوا سوروهن جاي ڤيليهن راي تله منريما سموا کرتس ڤنچالونن اوليه کتيݢ-تيݢ چالون ڤد ڤاݢي اين.
“ساي تله مڽيمق کرتس٢ ڤناماءن ايت دان ستله سلساي دسيمق⹁ ساي برڤواس هاتي دان مموتوسکن تياد چالون يڠ دتولق ڤنچالونن⹁” کاتڽ کتيک مجليس ڤناماءن چالون.
ڤ.ر.ک. دون سليم دأدکن سوسولن کماتين ڤڽندڠڽ⹁ داتوق محمد خوسايري عبد الطاليب⹁ ڤد 15 جولاي لڤس⹁ ستله منجادي واکيل رعيت دکاوسن ايت سجق 2004.
ڤد تاهون 2008⹁ ﷲ يرحم ممنڠي کروسي دون سليم ڤد ڤيليهن راي عموم ک-14 ﴿ڤ.ر.ع. 14﴾ سلڤس منيواسکن چالون ڤرتي کعاديلن رعيت دان ڤرتي اسلام سمليسيا دڠن ماجوريتي 2,183 اودي.
سليم اداله انتارا دون دالم ڤرليمن تنجوڠ ماليم سلاءين بيهرڠ دان سوڠکاي.
سراماي 23,094 ڤڠوندي لاياق منونايکن تڠݢوڠجاوب ماسيڠ٢ دالم ڤ.ر.ک. ايت ممبابيتکن 22,815 ڤڠوندي بياسا⹁ 227 ڤڠوندي اوال دان دوا ڤڠوندي تيدق حدير لوار نݢارا.
سوروهن جاي ڤيليهن راي منتڤکن ڤ.ر.ک. دون سليم دأدکن ڤد 29 اوݢوس اين دان ڤڠوندين اوال ڤد 25 اوݢوس اين.
Like this:
Like Loading...
Baca versi Rumi di sini.
ڤيليهن راي کچيل ﴿ڤ.ر.ک.﴾ ديوان اونداڠن نݢري سليم⹁ ڤيرق اکن دأداکن ڤد 29 اوݢوس اين مانکالا ڤناماءن چالون ڤولا ڤد 15 اوݢوس اين.
تيمبلن ڤڠروسي سوروهنجاي ڤيليهن راي⹁ دوکتور فلسفه عزمي شروم برکات⹁ تريخ باݢي ڤڠوندي اول اداله ڤد 25 اوݢوس اين.
“کوس کسلوروهن باݢي ڤ.ر.ک. ديوان اوندڠن نݢري سليم دأڠݢرکن 4.6 جوت ريڠݢيت⹁” کاتڽ سلڤس ممڤڠروسيکن مشوارت خس باݢي ڤ.ر.ک. ديوان اوندڠن نݢري سليم دأيبو ڤجابت س.ڤ.ر. هاري اين.
ڤ.ر.ک. ديوان اوندڠن نݢري سليم دأداکن بريکوتن کمتين ڤڽندڠڽ⹁ داتوق خوسايري عبد الطالب ڤد 15 جولاي لالو دهوسڤيتل بنتوڠ سلڤس مڠادو کسوکرن برنفس.
خوسايري يڠ برتنديڠ دباوه تيکيت باريسن ناسيونل ﴿ب.ن.﴾ ممنڠي کروسي ايت ڤد ڤيليهن راي عموم ک-14 سلڤس منيوسکن چالون ڤارتي ڤريبومي برساتو مليسيا ﴿ڤ.ڤ.ب.م.﴾ دان ڤارتي اسلام مليسيا ﴿ڤاس﴾ دڠن ماجوريتي 2٫183 اوندي.
عزمي برکات⹁ ديوان سري تنجوڠ⹁ مجليس داءيره تنجوڠ ماليم⹁ ڤيرق دݢونکن سباݢاي ڤوست ڤناماءن چالون دان ڤنجوملهن رسمي اوندي.
منوروتڽ⹁ ڤݢاواي داءيره معلم⹁ شامس الرضوان ادريس دلنتيق سباݢاي ڤݢاواي ڤڠوروس ڤ.ر.ک. برکناءن دان دبنتو امڤت ڤنولوڠ ڤݢاواي ڤڠوروس.
“س.ڤ.ر. برستوجو منوبوهکن دوا ڤاسوکن ڤڠوات کواس اونتوق ممانتاو سموا اکتيۏيتي سڤانجڠ تيمڤوه رسمي برکيمڤين.”
تمبهڽ⹁ دفتر ڤميليه ايندوق 2019 دان دفتر ڤميليه تمبهن ST1/2020 يڠ دکمس کيني سهيڠݢ 16 جولاي 2020 دݢونکن اونتوق ڤ.ر.ک. ايت.
کاتڽ⹁ سراماي 689 ڤتوݢس دلنتيق مڠنداليکن ڤروسيس ڤ.ر.ک. ديوان اوندڠن نݢري سليم مانکالا سباڽق 13 ڤوست مڠوندي دڠن 55 سالورن دݢونکن.
“دفتر ترسبوت مڠندوڠي 23٫094 ڤڠوندي ترديري درڤد 22٫815 ڤڠوندي بياس⹁ 227 ڤڠوندي اول ڤوليس دان دوا ڤڠوندي تيدق حدير ﴿ڤ.ت.ح.﴾ لوار نݢارا⹁” کاتڽ.
Like this:
Like Loading...


text:
- Title
- Hikayat Indraputra ; Hikayat Ahmad Muhammad ; Hikayat Jaya Lengkara
- Opening Words
- وا به نستعين وابالله علي اين حكاية چريت راج زمن داهولو كلا دسورة اوليه سؤراڠ فقير ترلالو اينده كارڠنڽ دان حيران ڤربوة ڽ مك دفربواتڽ حكاية دنامئ اكندي ايندرا ڤترا دان اي يڠ امت مشهور چيريت اڽ كڤد تانه منسي دان تانه جين دان تانه ممبڠ
- Closing Words
- تمت ڤد تيڬ بلس هاري بولن ذولقيقده فد هاري احد واقتوجم ڤوكل دوبلس سيڠ هاري فد هجرة النبي صلي الله عليه وسلم ڤد سريب دوراتس انم فول دو تاهون ادفون يڠ ڤوڽ سورة حكاية اين جاي لڠكاراين انچئ جاليل اوراڠ كمڤوڠ سبرڠ ادڽ ادفون بارڠسياف يڠ اين سورة جاڠن ترلالو لام ساڠت سبب هرڬاڽ ترلالو موره اداڽ أمين ثم أمين"
- Subject
- Malay literature
Folk literature, Malay
Literature
- Manuscript Date
- 1800 / 1899
- Contributor
- Staatsbibliothek zu Berlin
- Digital Description
- application/pdf, 258243 KB, 299 p.


text:
اوليه ورتاون اوتوسن تي.ۏي.
ڤروفيسور ليوڤولد ويرنر ۏون ايهرنفيل س, سأورڠ دوکتور ڤسيکولوݢي دان سکاليݢوس ڤاکر نيورولوݢي دري اوستريا, منموءي سسواتو يڠ منعجوبکن ترهادڤ وضوء. اي مڠموکاکن ساتو فکتا يڠ ساڠت مڠجوتکن.
بهاوا ڤوست٢ سارف يڠ ڤاليڠ ڤکا دري توبوه ماءنسي ترڽات براد دسبله داهي, تاڠن, دان کاکي.
ڤوست٢ سارف ترسبوت ساڠت سينسيتيف ترهادڤ اءير سݢر دان برسيه. دري سيني اي منموءي حکمه دسباليق وضوء يڠ ممباسوه ڤوست٢ سارف ترسبوت. ماله اي منچادڠکن اݢر وضوء بوکن هاڽ ميليق دان کبياساءن اومت اسلام, تتاڤي اونتوق اومت ماءنسي سچارا کسلوروهنڽ.
دڠن سنتياس ممباسوه اءير سݢر ڤد ڤوست٢ سارف ترسبوت, مک برارتي اورڠ اکن ممليهارا کصيحتن دان کسلارسن ڤوست سارقڽ. ڤد اخيرڽ ليوڤولد مملوق اݢام اسلام دان مڠݢنتي نام منجادي بارون عمر روف ايهرنفيل س.
حکمه وضوء
علماء فقه جوݢ منجلسکن حکمه وضوء سباݢاي بهاݢين دري اوسها اونتوق ممليهارا کبرسيهن فيزيکل دان روحاني. اڠݢوتا بادن يڠ دباسوه دالم اءير وضوء, سڤرتي تاڠن, کاوسن موک ترماسوق مولوت, دان کاکي ميمڠ ڤاليڠ باڽق برسنتوهن دڠن بندا٢ اسيڠ ترماسوق کوتورن. کران ايت, واجر جک اڠݢوتا بادن ايت يڠ هاروس دباسوه.
علماء تصوف منجلسکن بهاوا اڠݢوتا بادن يڠ دباسوه اءير وضوء ميمڠ داءيره يڠ ڤاليڠ سريڠ بردوسا. کيت تيدق تاهو اڤ يڠ ڤرنه درابا, دڤݢڠ دان دلاکوکن تاڠن کيت. باڽق ڤنچائيندرا ترسيمڤول دبهاݢين موک.
براڤ اورڠ يڠ منجادي قربان ستياڤ هاري دري مولوت کيت, براڤ کالي بربوهوڠ, مماکي دان ممبيچاراکن عاءيب اورڠ لاءين. اڤ سهاج يڠ دماکن دان دمينوم. اڤ سهاج يڠ بارو دأينتيڤ مات اين, اڤ يڠ ددڠر اوليه تليڠا اين دان اڤ سهاج يڠ بارو دچيوم هيدوڠ اين؟ کمان سهاج کاکي اين برجالن ستياڤ هاري؟
تݢسڽ, اڠݢوتا بادن يڠ دباسوه دالم وضوء اياله اڠݢوتا يڠ ڤاليڠ بريسيکو اونتوق ملاکوکن دوسا.
اورݢن توبوه يڠ منجادي اڠݢوتا وضوء دسبوتکن دالم سورة المائدة اية 6, اداله واجه, تاڠن سهيڠݢ سيکو دان کاکي سهيڠݢ هوجوڠ کاکي.
دالم حديث رواية مسلم جوݢ دجلسکن بهاوا, اءير وضوء ممڤو مڠاليرکن دوسا٢ يڠ ڤرنه دلاکوکن اوليه مات, هيدوڠ, تليڠا, تاڠن دان کاکيڽ, سهيڠݢ يڠ برکاءيتن برسيه دري دوسا.
کالڠن علماء ملارڠ مڠريڠکن اءير وضوء دڠن کاءين کران دالم ريدکسي حديث ايت دکاتاکن بهاوا ڤروسيس ڤمبرسيهن ايت سمڤاي تيتيسن تراخير دري اءير وضوء ايت.
وضوء دالم اسلام ماسوق ددالم باب الطهاره (ڤڽوچين روحاني), سڤرتي حالڽ تيمم, شرث, دان مندي جنوب. تيدق دسبوتکن باب النضافه (ڤمبرسيه سچارا فيزيک), رسول الله صلى الله عليه وسلم سلالو براوسها ممڤرتاهنکن کأبسهن وضوءڽ.
يڠ ڤاليڠ ڤنتيڠ دري وضوء اياله کقواتن سيمبوليقڽ, يعني ممبريکن راس ڤرچاي ديري سباݢاي اورڠ يڠ ’برسيه‘ دان ستياڤ وقتو داڤت منجالنکن کطاعتنڽ کڤد توهن, سڤرتي منديريکن صلاة, مڽنتوه اتاو ممباچ مشهف القرءان.
وضوء سنديري اکن مڠهالڠ ديري اونتوق مڠهيندري اڤ يڠ سچارا سڤيريتوال مروسق چيترا وضوء. اڤاته لاݢي دوسا دان کمعصيتن اداله برتنتڠن دڠن کسوچين وضوء. والله اعلم


text:
ڤ.ر.ن. جوهر باکل برلڠسوڠ دالم ماس کورڠ درڤد سبولن لاݢي.
سهيڠݢ ساعت اين⹁ ڤ.ه.⹁ ڤ.ن. دان ڤرتي ڤجواڠ ماسيه بلوم مناماکن سياڤاکه چالون منتري بسر (م.ب.) مريک⁏ سأوله-اوله ڤاسوقن يڠ برتنديڠ تنڤا کڤتن.
- مڠاڤاکه ڤرتي ڤمبڠکڠ سأکن-اکن سݢن اونتوق مناماکن چالون م.ب.؟
- ماساکن مريک ماسيه ترچاري-چاري چالون م.ب.؟
اتاو اداکه بنر سوده تيمبول مسئله دالم منچاري کات سڤاکت تنتڠ چالون م.ب. مريک؟
کيت بوليه فهم جک مسئله اين تيمبول دالم ڤ.ه.⁏ تتاڤي باݢايمان ڤولا دڠن ڤرتي ڤجواڠ؟
کيت معلوم بهاوا ڤوليتيک جوهر مڠيکوت چارا جوهر.
بڠسا جوهر ماهوکن کراجاءن نݢري يڠ ݢاݢه اونتوق ممباوا اݢيندا نݢري⹁ اڤاته لاݢي ستله کراجاءن سيليه برݢنتي.
مک چالون م.ب. اداله ساڠت ڤنتيڠ دان بوکنڽ حال٢ لاءين يڠ تياد کنا مڠنا دڠن اوروسن نݢري جوهر.
راماي يڠ بربيسيق بهاوا چالون م.ب. ڤ.ک.ر. اياله مزلي مالک⹁ نامون ڤ.ک.ر. بلوم مڠياکنڽ.
تمبهن⹁ ڤ.ک.ر. مستي منداڤت رستو درڤد ڤ.ه. کران والاوڤون مڠݢوناکن لمبڠ سنديري⹁ ڤ.ک.ر. ماسيه براد دباوه ڤايوڠ ڤ.ه.
حال اين ممبواتکن کيت ترتاڽ-تاڽ:
- اداکه ڤ.ه. ممڤوڽاءي چالون م.ب. سلاءين درڤد چالون ڤ.ک.ر.؟
- موڠکينکه ڤ.ه. ماهوکن چالون م.ب. درڤد ڤرتي دي.أي.ڤي. اتاو ڤان؟
- اداکه مستحيل جک چالون م.ب. ڤ.ه. داتڠ درڤد ڤرتي ايکتن ديموکراتيک مليسيا ڤيمڤينن سيد صديق؟


text:
اڤ مقصود ليما مشوارت ڤوليتيک داداکن سرنتق ڤد هاري اين، سڤرتي يڠ دلاڤورکن استرو اونا؟ ادکه اين ساتو ڤتاندا بهاوا سسواتو يڠ ڤنتيڠ سداڠ بيرقاو؟
نݢارا کچوه دڠن ايسو ڤراليهن کواس تون دوکتور محضير سباݢاي ڤردان منتري مليسيا کڤد ڤريسيدن ڤرتي کعاديلن رعيت، داتوق سري انور إبراهيم.
ستله همڤير دوا تاهون تون محضير منجادي ڤردان منتري کتوجوه ستله دڤيليه اوليه کراجأن ڤيمڤينن ڤاکتن هارڤن، کيني همڤير ستياڤ هاري کدڠرن سوارا-سوارا درڤد ݢابوڠن ڤرتي کراجأن يڠ سچارا ترڠ-تراڠن ماهوکن بلياو مڽراهکن جاوتنڽ کڤد داتوق سري انور إبراهيم.
مناريقڽ، مشوارت مجليس ڤريسيدن ڤاکتن هارڤن دوا هاري يڠ لالو تله منتڤکن بهاوا تون محضير اکن ممݢڠ جاوتن ترسبوت سلاما مان يڠ بلياو ماهو، دان تون محضير اکن منتڤکن سنديري تاريخ بلياو اکن ملتقکن جاوتنڽ سباݢاي ڤردان منتري.
اين ممبڠکيتکن ڤراسان ماره دالم کالڠن ݢولوڠن يڠ مڽوکوڠ انور إبراهيم، يڠ مڠهارڤکن مشوارت ترسبوت برجاي مموتوسکن تاريخ تون محضير ملتقکن جاوتنڽ.
مک، سکومڤولن ڤڽوکوڠ انور إبراهيم برحسرت اونتوق تورون ک جالنن دمي منونتوت اݢر انور إبراهيم دجاديکن ڤردان منتري کلاڤن دڠن سݢرا.
والاو باݢايماناڤون، انور إبراهيم ممبوات کڽاتأن بهاوا بلياو منريما کڤوتوسن مجليس ڤريسيدن ڤاکتن هارڤن دان مڠاتکن بهاوا بلياو ڤرلو صبر دان مريک ڤرلو ممبري ماس کڤد تون محضير.
نامون ترکيني، ڤورتل فري مليسيا تودي ملاڤورکن بهاوا، ”سستڠه منتري تله مڠمس ميجا د کمنترين ماسيڠ-ماسيڠ“.
جک بنر بريتا اين، اڤاکه يڠ سداڠ برلاکو؟
اخبار فري مليسيا تودي دان حراکه ملاڤورکن بهاوا عزمين علي دان ذورايدا کامروددين ڤولا تله مڠومومکن اونتوق مڠاداکن ساتو سيدڠ اخبار ڤد ڤتڠ اين دان راماي منجڠک بهاوا مريک اکن برتيندق کلوار ڤرتي برسام ببراڤ ڤميمڤين ڤقر لاين.
اڤاکه بنر جڠکان فري مليسيا تودي بهاوا تون محضير اکن کايستان نݢارا مالم اين اونتوق مڠادڤ السلطان عبد الله رعاية الدين المصطفى بالله شاه الحاج ابن سلطان حاج أحمد شاه المستعين بالله؟
ادکه اين بماقنا ڤراليهن کواس اکن برلاکو لبيه چڤت دري يڠ دجڠک؟
سݢالا-ݢالنيا اداله د باوه بودي بيچارا يڠ د-ڤرتوان اݢوڠ سباݢاي کتوا ايکسيکوتيف نومبور ساتو نݢارا د مان بݢيندا ممڤوڽاءي کواس اونتوق ممبوات کڤوتوسن دمي مننتوکن ماس هادڤن برداسرکن ڤرونتوکن يڠ ترتوليس د دالم ڤرلمباݢان ڤرسکوتوان.
سموݢ الله سبحان وتعالى ممبرکتي بݢيندا، سرتا مرحمتي نݢارا کيت.


text:
اهلي ڤرليمن ݢوا موسڠ⹁ تڠکو غزالي حمزه مموهون کڤد يڠ دڤرتوا ديوان رعيت⹁ داتوء اظهر هارون سوڤايا مميندهکن تمڤت دودوقڽ برهمڤيرندڠن بلوک بيبس کران تيدق لاݢي مڽوکوڠ کراجاءن ڤرايکتن ناسيونل.
کاتاڽ ددالم سورت يڠ دألامتکن کڤد سڤيکر ديوان رعيت سمالم⹁ سجق اول لاݢي بلياو تيدق ڤرنه مڽوکوڠ اتاو برسام-سام دڠن کراجاءن يڠ دتوبوه مڠݢوناکن نام “ڤرايکتن ناسيونل”.
“دڠن هورمتڽ سوک ساي ممعلومکن بهاوا ساي تيدق ايڠين تروس براد دکروسي يڠ تله دسدياکن اونتوق ساي دالم ديوان رعيت برسام-سام دڠن لاءين٢ اڠݢوتا ديوان رعيت يڠ دتمڤتکن دالم کومڤولن سأوله-اوله منجادي ڤڽوکوڠ کراجاءن يڠ اد.”
دالم سورت ترسبوت⹁ تڠکو غزالي توروت مڽاتاکن بهاوا ستاکت اين بلياو مڠتاهوءي جک اد اڠݢوتا٢ ديوان رعيت لاءين درڤد ڤرتيڽ⹁ امنو⹁ يڠ تله براوروسن دڠن يڠ دڤرتوا مڠناءي تمڤت دودوق مريک دالم ديوان رعيت.
“والاو اڤ ڤون يڠ دلاکوکن اوليه مريک اين ساي دڠن سوکاهاتي موهون برڤينده کتمڤت لاءين يڠ سواجرڽ⹁ برسسواين دڠن سماڠت ڤرجواڠن باريسن ناسيونل/امنو.
“اين تراوتاماڽ سکالي ڤڠاوندي ساي⹁ اهلي٢ امنو دان رعيت مليسيا سوڤايا سديکيت ڤون تيدق بوليه دأڠݢڤ سباݢاي ڤڽوکوڠ کراجاءن ݢاݢل اين.”


text:
يڠ دڤرتوان اݢوڠ⹁ السلطان عبد الله رعاية الدين المسطافى بالله شه برکنن منريما مڠادڤ ڤميمڤين ڤرتي ݢابوڠن ڤرتي سراوق (ݢ.ڤ.س.) ڤد اثنين⹁ 14 جون اين.
منوروت ڤجابت کتوا منتي سراوق⹁ مجليس مڠادڤ ترسبوت اکن برلڠسوڠ ملالوءي ڤڠݢيلن ۏيديو.
ترداهولو⹁ انور ابراهيم تله کأستان نݢارا باݢي توجوان مڠادڤ يڠ دڤرتوان اݢوڠ⹁ ستله ڤردان منتري⹁ تن سري محي الدين ياسين سلساي مڠادڤ اݢوڠ ڤاݢي تادي.
کتيک منيڠݢلکن ڤرکارڠن ايستان⹁ انور تله منجاوب ببراڤ سوءالن ڤارا ڤتوݢس اخبر⹁ ترماسوق مڠناءي ڤمبنتوقن کراجاءن بهارو.
سيلا باچ: انور ابراهيم سلساي مڠادڤ اݢوڠ⹁ بري کومين تنتڠ کراجاءن بهارو
ستياءوسها اݢوڠ د.اي.ڤ.⹁ ليم ݢوان ءيڠ توروت اکن مڠادڤ يڠ دڤرتوان اݢوڠ ڤتڠ اين⹁ ماناکالا بکس ڤردان منتري⹁ تون دوکتور محضير محمد اکن کأستان نݢارا ايسوق.
سيلا باچ: محي الدين سلساي مڠادڤ اݢوڠ⁏ انور⹁ ݢوان ءيڠ & تون محضير ستروسڽ
ݢ.ڤ.س. ممبابيتکن ݢابوڠن ڤرتي بکس اڠݢوتا باريسن ناسيونل ياءيت ڤرتي ڤساک بوميڤوترا برساتو (ڤ.ب.ب.)⹁ ڤرتي رعيت سراوق (ڤ.ر.س.)⹁ ڤتري ديموکراتيک (ڤ.د.ڤ.) دان ڤرتي رعيت برساتو سراوق (ڤ.ب.ر.س.).
ڤ.ب.ب. دکتواءي ابڠ جوهري ابڠ اوڤيڠ⹁ ماناکالا جيمس ماسيڠ ممينڤين ڤ.ر.س. تيوڠ کيڠ سيڠ دان سيم کوءي هيان ماسيڠ٢ مڠتواءي ڤ.د.ڤ. دان ڤ.ب.ر.س.
Like this:
Like Loading...
تياد ايسو ڤمبنتوقن کراجاءن بهارو مليسيا دالم ڤرتموان دأنتارا يڠ دڤرتوان اݢوڠ⹁ السلطان عبد الله رعاية الدين ال مسطافى بالله شه دڠن انور ابراهيم ڤاݢي اين.
حال ايت دجلسکن ڤريسيدن ڤ.ک.ر. برکناءن سلڤس کلوار دري استان نݢارا ڤد جم 11.54 ڤاݢي اين.
“ايت سوءال يڠ تيدق بربڠکيت سکارڠ⹁” کاتاڽ منجاوب سوءالن ڤمبريتا تنتڠ اڤاکه ايسو ايت اد دسبوت دالم ڤرتموانڽ دڠن يڠ دڤرتوان اݢوڠ.
دسوءال تنتڠ اڤاکه توجوان يڠ دڤرتوان اݢوڠ ممڠݢيل ڤميمڤين٢ ڤرتي مڠادڤ بݢيندا دالم ببراڤ هاري اين⹁ کات انور⹁ حق ايت ترڤولڠ ڤد بݢيندا.
“ايت ترسره ڤد توانکو.
“تاڤي برداسرکن ڤڠالمن ساي تادي⹁ توانکو برلاڤڠ دادا مندڠر سموا ڤندڠن ⹁” کاتاڽ.
انور يڠ جوݢ ڤڠروسي ڤاکتن هارڤن منمبه دي توروت مڽدياکن لاڤورن دان کاجين اونتوق ڤرتيمبڠن يڠ دڤرتوان اݢون برهوبوڠ ببراڤ ايسو بربڠکيت.
Like this:
Like Loading...
ڤريسيدن ڤ.ک.ر.⹁ انور ابراهيم تله منيڠݢلکن ڤکارڠن استان نݢارا ستله سلساي مڠادڤ يڠ دڤرتوان اݢوڠ سبنتر تادي.
اهلي ڤرليمن ڤورت ديکسن ايت جوݢ سمڤت برهنتي سکتيک اونتوق منجاوب سوءالن ورتاون يڠ منوڠݢو دلوار ڤينتو استان نݢارا.
کتيک دتاڽ سام اد اکن برلاکو ڤمبنتوقن کراجاءن بهارو⹁ بلياو منجاوب: “ايت سوءال يڠ تيدق بربڠکيت سکارڠ.”
ترداهولو ڤڠروسي ڤاکتن هارڤن ترسبوت تيبا اونتوق مڠادڤ يڠ دڤرتوان اݢوڠ السلطان عبد الله رعاية الدين المسطافى بالله شه ڤد جم 10.37 ڤاݢي تادي.
سيلا باچ: انور ابراهييم تيبا دأستان نݢارا
بلياو تيبا دأيستان ستله ڤريسيدن برساتو محي الدين ياسين سلساي مڠادڤ بݢيندا ڤد کيرا٢ جم 9 ڤاݢي.
محي الدين برايدر منيڠݢلکن ڤکارڠن استان نݢارا سلڤس مڠادڤ السلطان عبد الله سلاما کيرا٢ سجم.
سيلا باچ: محي الدين سلساي مڠادڤ اݢوڠ⁏ انور⹁ ݢوان ءيڠ & تون محضير ستروسڽ
سمنتارا ايت⹁ ستياءوسها اورݢانيساسي د.اي.ڤ. کبڠساءن⹁ اينثني لوک مڠصحکن ڤميمڤين ڤرتي ايت اکن مڠادڤ اݢوڠ ڤتڠ اين.
کاتاڽ د.اي.ڤ. اکن دواکيلي ليم ݢوان ءيڠ سلاکو ستياءوسها اݢوڠ ڤرتي.
“مجليس (مڠادڤ) ترسبوت دجادوالکن برلڠسوڠ ڤد ڤتڠ 9 جون دأستان نݢارا⹁” کاتاڽ دالم ساتو کڽاتاءن اخبر هاري اين.
کتوا ڤنرڠن ڤرتي ڤجواڠ تانه اءير⹁ عليا اقامة حسام الدين ڤولا ممبريتاهو برنام⹁ محضير منريما جمڤوتن مينݢو لالو اونتوق کأستان نݢارا ڤد خميس.
“سورت جمڤوتن راسمي دري ايستان دتريما ميڠݢو لالو. باݢايماناڤون⹁ ماساڽ بلوم لاݢي دتنتوکن⹁” کاتاڽ.
ݢابوڠن ڤرتي سراوق توروت مڠصحکن بهاوا ڤميمڤين ݢابوڠن ڤرتي ترسبوت اکن مڠادڤ يڠ دڤرتوان اݢوڠ ڤد 14 جون اين.
Like this:
Like Loading...
سجوروس سلڤس 0.30 ڤاݢي ڤڠروسي ڤاکتن هارڤن انور ابراهيم تيبا ايونتوق مڠادڤ يڠ دڤرتوان اݢوڠ السلطان عبد الله رعاية الدين المسطافى بالله شه.
کندراءن جيݢوار هيتم ممباوا اهلي ڤرليمن ڤورت ديکسن ايت ملڤسي ڤينتو کدوا استان نݢارا ڤد جم 10.37 ڤاݢي.
ڤريسيدن ڤ.ک.ر. ايت مروڤاکن ڤميمڤين ڤوليتيک کدوا يڠ مڠادڤ اݢوڠ هاري اين سلڤس ترداهولو ڤريسيدن برساتو محي الدين ياسين سلساي مڠادڤ بݢيندا ڤد کيرا٢ جم 9 ڤاݢي.
محي الدين برايدر منينݢلکن ڤکارڠن استان نݢارا سلڤس مڠادڤ السلطان عبد الله سلاما کيرا٢ سجم.
سمنتارا ايت⹁ ستياءوسها اورݢانيساسي د.اي.ڤ. کبڠساءن اينثني لوک مڠصهکن ڤميمڤين ڤرتي ايت اکن مڠادڤ اݢوڠ ڤتڠ اين.
کاتاڽ د.اي.ڤ. اکن دواکيلي ليم ݢوان ءيڠ سلاکو ستياءوسها اݢوڠ ڤرتي.
“مجليس (مڠادڤ) ترسبوت دجادوالکن برلڠسوڠ ڤد ڤتڠ 9 جون دأستان نݢارا⹁” کاتاڽ دالم ساتو کياتاءن اخبر هاري اين.
کتوا ڤنرڠن ڤرتي ڤجواڠ تانه اءير عليا اقامة حسام الدين ڤولا ممبريتاهو برنام ⹁ محضير منريما جمڤوتن ميڠݢو لالو اونتوق کأستان نݢارا ڤد خميس.
“سورت جمڤوتن راسمي دري استان دتريما ميڠݢو لالو. باݢايماناڤون⹁ ماساڽ بلوم لاݢي دتنتوکن⹁” کاتاڽ.
Like this:
Like Loading...


text:
ميديا بريت انتارابڠس⹁ الجزيرة اکن دڤڠݢيل ڤوليس اونتوق دسوءال سلڤس لاڤورن دتريم برکايتن دوکومنتري مريک يڠ مندکوا بهاوا مليسيا منديسکريميناسي ڤنداتڠ اسيڠ دالم اوسها مناڠني وابق کوۏيد-19.
منوروت لاڤورن ڤورتل بريت فري مليسيا تودي⹁ کتوا ڤوليس نݢارا⹁ تن سري عبد الحميد برادور برکات سياستن اين اداله باݢي ممستيکن سام اد ترداڤت اونسور هاسوتن اتاو ساله لاکو اوندڠ٢⹁ ترماسوق مڠايکوت قانون کسيکساءن دان اکت هاسوتن.
“کيت اکن تيڠوق داري سودوت مانا دالم اوندڠ٢ سلڤس دي منجاواب سوءالن.”تن سري عبد الحميد برادر – الجزيرة اکن دڤڠݢيل ڤوليس – فري مليسيا تودي
ترداهولو⹁ تيمبالن ڤڠاره ﴿سياستن/ڤروندڠن﴾ جابتن سياستن جناياه بوکيت امن ميور فريد الاطرش واهد برکات بهاوا ڤيهقڽ منجالنکن سياستن سوسولن لاڤرن يڠ دبوات اوليه جابتن ايميݢريسين دبالايڤوليس ڤريسين 7 ڤوتراجاي.
“کيت تله بوک کرتس سياستن مڠيکوت سيکشن 500 قانون کسيکساءن سرت 233 اکت کومونيکاسي دان مولتيميديا 1998.”ميور فريد الاطرش واهد – ڤوليس مولا سياستن ترهداڤ لاڤورن الجزيرة – فري مليسيا تودي
سبلوم اين⹁ منتري کانن ﴿کسلامتن﴾ اسماعيل صبري يعقوب ماهو اݢينسي بريت انتارابڠس ايت مموهون ماعف کڤد رعيت مليسيا کرن مڽيارکن فکتا تيدق بنر دان مڠليروکن.


text:
اتورن کهيدوڤن دنيا ساڠت کومڤليک س دان ديناميک، لدقن ڤروبهن دان کجادين بوليه برلاکو دڠن سکليڤ مات، کادڠ-کالا دلوار جڠکان عقل مأنسي.
اد کالنيا ڤارا رماج مراساکن ديري مريک ترسڤيت ددالم کݢانسان ڤوترن دنيا، ترڤنجارا، تياد کبيبسن، تيدق دفهمي سرتا دکوڠکوڠ کهيدوڤن مريک.
ايکوت هاتي ماتي، ايکوت راس بيناسا، اد يڠ ترکندس عقيبة ݢاݢل مڠاول ايموسي، نفسو دان کهندق، لنتس برتيندق تنڤا برفيکير ڤنجڠ، اخيرڽ ممباوا مريک کڤد کسستن اخلاق دان مورل.
ستله تربابس دان سماکين کتيڠݢالن، مريک منچاري دان برکومڤول سسام راکن٢ سهالوان، دالم منچاري ايدينتيتي ديري مريک برتيندق مڠيکوت رنتق هاتي يڠ موڠکين تله جاوه ترساسر، لنتس ممباوا ديري لبيه جاوه دري کبنرن يڠ ڽات.
سهيڠݢ راماي يڠ مراساکن بهاوا دنيا دان مأنسي دسيکيليليڠ تيدق لاݢي داڤت ممهمي مريک؛ نامون الڤا اونتوق مليهت بهاوا مريکله يڠ ݢاݢل ممهمي رياليتي دنيا دان کهيدوڤن.
جوسترو، انق٢ هاروس دبيمبيڠ سجق کچيل، دبريکن کفهمن تنتڠ اسڤيک سڤيريتوال دان کروهانيان، اݢر داڤت برفيکير دڠن لبيه ماتڠ سرتا تيدق موده ترڤسوڠ درڤد جالن کبنرن.
کهيدوڤن تنڤا اݢام اداله عبارت بلاير دلاوتن لواس تنڤا اره توجو دان ڤرسديان، دباوا اروس اکن هاڽوت، دڤوکول باداي اکن کارم. تنڤا اݢام، مأنسي تيدق اکن ممڤو مڠهاروڠي دان مرنتسي لاوت سامودرا کهيدوڤن اونتوق تيبا ديثيورݢ الله ڤد اخيرڽ.
لنترن لاوتن تيدق ممڤوڽاءي لالوان يڠ تتڤ، تياد ڤاڤن تندا دان مرچو تندا اونتوق منتڤکن اره؛ مک کيت سريڠ مليهتڽ سباݢاي ساتو کوتق ڤاسير باݢي کهيدوڤن کيت. سکاليڤون جک کيت مڠهالا ک اره يڠ ساله، ڤد ساتو ماس کيت تتڤ اکن سمڤأي جوا ک دارتن، نامون حقيقتڽ اياڽ بوکنله ديستيناسيڽ يڠ کيت کهندقي.
جک کيت ماهو ک تانه تيمور، تتاڤي ڤرجالنن کيت مڠهالا ک اوتارا، تيدق موڠکين اکن کيت تيبا دتانه تيمور سهيڠݢالاه کيت منوکر اره دان برلاير ک اره تيمور؛ ايت ڤون جک کيت سمڤت برتوکر اره سبلوم تيباڽ ريبوت يڠ ممباداي ڽاوا ستياڤ انسان ددالم بهترا.
بݢيتو جوݢ دڠن کهيدوڤن مأنسي، اد يڠ جک ترڤسوڠ ارهڽ ڤون ماسيه دأڠݢڤ سباݢاي جالن يڠ بنر سلاݢي تياد بنچان يڠ ملندا؛ مريک هاڽ اکن سدر بهاوا اي جالن يڠ ساله اڤابيلا تله تيبا اخيرڽ ک تمڤت جاوه درڤد اره يڠ دتوجو.
اد يڠ برتواه، مريک سمڤت مليهت دهولو سواسان دارتن سبلوم ملمڤر ساءوه، لنتس ماسيه سمڤت برتوکر اره دان برݢيݢس ک اره يڠ سبنر؛ تتاڤي تيدق سموا انسان برنصيب باءيق سبݢيتو.
اد جوݢ يڠ تيدق ماهو مڠاکو کلمهن ديري، تق تاهو مناري، دکاتاکن لنتاي جوڠکڠ-جوڠکيت؛ سياڠ دان مالم هيدوڤڽ مراچاو، منچاري ساله اورڠ لاين اتس کلمهن ديري سنديري.
موسڠ ترجون، لنتاي ترجوڠکت، تياد ݢوناڽ بردݢيل منݢقکن بنڠ باسه، مڠادو دومبا اونتوق کسناݢن ديري، سمبيل منچاري لنتاي ترجوڠکت. بڠکا ݢاجه بوليهکه دتوتوڤ دڠن ڽيرو؟ جاڠن سوده ترڤروسوق، بارو هندق ممبأيقي لنتاي.
هيدوڤ اين عبارت ڤوترن رود؛ اد ڤاهيت، اد مانيسڽ؛ اد سوسه، اد سنڠڽ؛ اد يڠ دأتس دان اد يڠ دباوه؛ کڤد يڠ برايمان، کڤد الله کيت برسراه.
مأنسي هاروس کوات دان براني مڠاکو کسيلاڤن ديري، برجيوا بسر اونتوق بڠکيت کمبالي دان برڤاته باليق منوجو جالن يڠ لوروس؛ سست دهوجوڠ جالن، باليق ک ڤڠکل جالن؛ نامون ممڤوکه کيت بڠکيت سبلوم ترلمبت؟
اسم رومبيا دبله٢،
بواه سيڤرح دالم راݢ؛
دنيا ايکوت فرمان الله،
اخيرة جوݢ منداڤت شرݢ.


text:
Khutbah Pertama
اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا . الحَمْدُ للهِ الَّذِي جَعَلَ يَوْمَ عِيْدِ الأضْحَى أَسْعَدَ الأياَّمِ لنَاَ . وَنَحْمَدُهُ عَلَى مَا أَوْلانَا وَنَشْكُرُهُ عَلَى نِعَمِهِ الَّتِى بِهَا وَالانَا. وَأَشْهَدُ أَنْ لاإِلهَ إِلا اللهُ وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ اللّهُمَّ صَلِّ وَسَلِّمْ وَبَارِكْ عَلىَ سَيِّدِنَا مُحَمَّدٍ وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنِ . أَمَّا بَعْدُ…… فَيَا إِخْوَانِيْ ! اتَّقُوْا اللهَ وَأُوْصِيْكُمْ وَإِيَّايَ بِتَقْوَى اللهِ فَقَدْ فَازَ المُتَّقُوْنَ
فرمان الله دالم اية 27 سورة الحج :
وَأَذِّن فِي النَّاسِ بِالْحَجِّ يَأْتُوكَ رِجَالًا وَعَلَىٰ كُلِّ ضَامِرٍ يَأْتِينَ مِن كُلِّ فَجٍّ عَمِيقٍ ﴿٢٧﴾
مقصودڽ : “دان سروكنله اومة مأنسي اونتوق مڠرجكن عبادة حاج، نسچاي مريك اكن داتڠ كرومه توهنمو دڠن برجالن كاكي، دان دڠن منوڠڬڠ برجنيس-جنيس اونتا يڠ كوروس يڠ داتڠڽ دري برباڬاي جالن ﴿دان چروق رنتاو﴾ يڠ جأوه
سلامت مڽمبوت عيدالأضحى داوچڤكن كڤد سلوروه قوم مسلمين دان مسلمات. كشكوران يڠ تيدق ترهيڠڬ كيت ڤنجتكن كحضرة الله اتس نعمة هاري راي حاج اتاو قربان اين. والاو ڤون سمبوتن دالم سواسان ڤرينته كاولن ڤرڬرقكن ڤموليهن ﴿PKPP﴾ دڠن نورما بارو يڠ اڬق بربيذا دڠن كبياسأن. بڬيتوله جوڬ دڠن موسيم حاج كالي اين بربيذا دڠن تاهون-تاهون سبلومڽ د مان ڤيهق عرب سعودي هاڽ مڠحدكن جومله اونتوق مڠرجكن حاج اتس فكتور كسلامتن دان كصيحتن عقيبة ڤنولارن Covid-19.
كتيك مڽوروتي سجاره مك دچاتتكن باڬايمانا مكة ڤرنه دتوتوڤ لبيه كورڠ 40 كالي هيڠڬ ممباوا كڤد لارڠن ملاكوكن حاج دان عمرة برايكوتن ببراڤ ڤريستيوا سمأدا عقيبة ككاچاوان يڠ مڠنچم ڽاوا سڤرتي ڤد تاهون 865م، 930م دان 1258م دان جوڬ عقيبة وابق ڤڽاكيت انتاراڽ ڤد تاهون 1814م، 1831م، 1846م، 1858م، 1864م دان 1987م
مسلمين دان مسلمات يڠ دبركتي الله سبحانه وتعالى،
فرمان الله دالم ايات 61-62 سورة المؤمنون :
أُولَـٰئِكَ يُسَارِعُونَ فِي الْخَيْرَاتِ وَهُمْ لَهَا سَابِقُونَ ﴿٦١﴾ وَلَا نُكَلِّفُ نَفْسًا إِلَّا وُسْعَهَا ۖ وَلَدَيْنَا كِتَابٌ يَنطِقُ بِالْحَقِّ ۚ وَهُمْ لَا يُظْلَمُونَ ﴿٦٢﴾
مقصودڽ : مريك ايتوله اورڠ-اورڠ يڠ سڬرا مڠرجاكن كبأيقكن، دان مريكاله اورڠ-اورڠ يڠ مندهولوي ڤد منچاڤأيڽ. دان كامي تيدق ممبراتي سسأورڠ ملأينكن اڤ يڠ تردايا اوليهڽ; دان د سيسي كامي أدا سبواه كتاب ﴿سورتن عمل﴾ يڠ مڽاتاكن سڬالا-ڬالاڽ دڠن بنر، سداڠ مريك تيدق دأنيأي.
ستياڤ اڤ يڠ برلاكو ڤستي أدا حكمة ڤڠاجرن يڠ ترسورت دان ترسيرت. بربأيك سڠكاله كڤد الله. ڤرڬرقكن دالم سواسان نورما بارو بوكن ألسن اونتوق كيت منجادي مالس بكرجا، بلاجر اڤاته لاڬي برعبادة. بڬيتوله راس ريندو دان كإيڠينن تيڠڬي اونتوق كتانه سوچي مكة والاو ڤون تربنتوت تتاڤي سبنرڽ اد باڽق عمالن يڠ ڬنجرانڽ أومڤام ڤاهلا حاج يڠ بوليه كيت لاكوكن انتاراڽ :
مَنْ خَرَجَ مِنْ بَيْتِهِ مُتَطَهِّرًا إِلَى صَلاَةٍ مَكْتُوبَةٍ فَأَجْرُهُ كَأَجْرِ الْحَاجِّ الْمُحْرِمِ وَمَنْ خَرَجَ إِلَى تَسْبِيحِ الضُّحَى لاَ يُنْصِبُهُ إِلاَّ إِيَّاهُ فَأَجْرُهُ كَأَجْرِ الْمُعْتَمِرِ» -رواه أبو داود
مقصودڽ : “سياڤا يڠ كلوار دري رومهڽ دالم كادأن سوچي اونتوق منونايكن صلاة فرض اكن دبريكن ڤاهلا عبادة حاج. سمنتارا اورڠ يڠ كلوار رومه اونتوق مڠرجكن صلاة ضحى دان تيدق اد توجوان لأين سلأين ايت، مك اكن دبريكن ڤاهلا عمرة،“
مَنْ صَلَّى الْغَدَاةَ فِي جَمَاعَةٍ ثُمَّ قَعَدَ يَذْكُرُ اللَّهَ حَتَّى تَطْلُعَ الشَّمْسُ ثُمَّ صَلَّى رَكْعَتَيْنِ كَانَتْ لَهُ كَأَجْرِ حَجَّةٍ وَعُمْرَةٍ تَامَّةٍ تَامَّةٍ تَامَّةٍ» -رواه الترمذي
مقصودڽ : “سياڤا يڠ مڠرجكن صلاة صبح برجماعة، كمودين دي تتڤ دودوق سمبيل ذكر سمڤي تربيت ماتهاري دان ستله ايت مڠرجكن صلاة دوا ركعة، مك اكن دبريكن ڤاهلا حاج دان عمرة،“
مَنْ غَدَا إِلَى الْمَسْجِدِ لا يُرِيدُ إِلا أَنْ يَتَعَلَّمَ خَيْرًا أَوْ يَعْلَمَهُ، كَانَ لَهُ كَأَجْرِ حَاجٍّ تَامًّا حِجَّتُهُ- رواه الطبراني
مقصودڽ : سياڤا يڠ بيرڠكت ك مسجد هاڽ اونتوق بلاجر كبأيقكن اتاو مڠاجركنڽ، دبريكن ڤاهلا سڤرتي ڤاهلا عبادة حاج يڠ سمڤورنا حاجيڽ
بڬيتوله جوڬ ببراڤ عمالن لأين سڤرتي بربقتي كڤد كدوا ايبوباڤ، صلاة عشاء برجماعة، مڠكالي تسبيح، تحميد دان تكبير سباڽق 33 كالي سلڤس صلاة دان حاضر صلاة برجماعة صلاة عيدالأضحى د مان دجنجي سأومڤام ڤاهلا حاج
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان الله دالم سورة البقرة اية 124 :
وَإِذِ ابْتَلَىٰ إِبْرَاهِيمَ رَبُّهُ بِكَلِمَاتٍ فَأَتَمَّهُنَّ ۖ قَالَ إِنِّي جَاعِلُكَ لِلنَّاسِ إِمَامًا ۖ قَالَ وَمِن ذُرِّيَّتِي ۖ قَالَ لَا يَنَالُ عَهْدِي الظَّالِمِينَ ﴿١٢٤﴾
مقصودڽ : دان ﴿ايڠتله﴾، كتيك نبي إبراهيم دأوجي اوليه توهنڽ دڠن ببراڤ كلمة ﴿سوروهن دان لارڠن﴾، مك نبي إبراهيم ڤون مڽمڤورناكنڽ. ﴿ستله ايت﴾ الله برفرمان: “سسوڠڬوهڽ اكو ملنتيقمو منجادي امام ﴿ڤميمڤين ايكوتن﴾ باڬي اومة مأنسي”. نبي إبراهيم ڤون مموهون دڠن بركات: “﴿يا توهنكو!﴾ جاديكنله جوڬ ﴿اڤله جوا كيراڽ﴾ دري كتوروننكو ﴿ڤميمڤين-ڤميمڤين ايكوتن﴾”. الله برفرمان: “﴿ڤرموهوننمو دتريما، تتاڤي﴾ جنجيكو اين تيدق اكن دداڤتي اوليه اورڠ-اورڠ يڠ ظاليم.”
ڤڠوربانن اداله اوسها يڠ برسوڠڬوه-سوڠڬوه اونتوق مڽراهكن جيوا، هرتا، وقتو، كهيدوڤن دان سڬالا يڠ دميليكي اوليهڽ اونتوق منچاري كريضأن الله سبحانه وتعالى أونتوق منڬقكن إسلام دان كدولتن شريعتڽ، ممڤركاسكن كبنرن دان مڠهنچوركن كباطيلن، مڽمڤايكن دعوة اسلام اڬر هداية ايت سمڤي كڤد سموا مأنسي باڬي مڠڬاڤاي كبهاڬيأن دنيا دان اخيرة.
كتيك مڽوروتي ڤڠوربانن هيبت نبي إبراهيم عليه السلام سكلوارڬ كتيك بردڤن ڤلباڬاي أوجين دان چابرن د مان حاصيلڽ بوكن اونتوق دراسا اوليه اهلي كلوارڬ بڬيندا سهاج ماله اونتوق اومة يڠ لبيه بسر. بڬيتوله ڤڠحياتن قربان يڠ كيت لاكوكن ڤد هاري اين بوكن ستاكت اونتوق مڽمبليه لمبو اتاو كمبيڠ ماله اونتوق مڽوچيكن صفة طمع، كدكوت يڠ اد دالم ديري ستروسڽ لاهير راس برتڠڬوڠجواب دالم مڽلامتكن اومة سجاڬت بوكن سهاج درڤد كلاڤرن ماكنن جسماني ماله اڤ يڠ لبيه ڤنتيڠ دالم مناڠني مسئله كڬرساڠن ماكنن روحاني. مأنسي يڠ كوسوڠ جيواڽ درڤد هداية الله بوكن سهاج بوليه ممبهاياكن ديري سنديري ماله مروسق اورڠ لأين والاو مميليقكي تختا دان هرتا
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
لاهيرله ديري كيت سباڬاي ساله سواتو رنتاين كڤد كرجا دعوة يڠ دمولأي اوليه ڤارا نبي دان رسول عليهم الصلاة والسلام ستروسڽ ڤارا ڤجوڠ سبلوم كيت دان دتروسكن اوليه جنراسي سلڤس كيت هيڠڬ قيامة. جاڠن بياركن وقتو دان عمور كيت برلالو تنڤا مميكيركن تنتڠ إسلام تراوتما كتيك برادا د اخير زمان د مان كيت داڤت سقسيكن ڤد هاري اين اد اينديۏيدو اتاو مشاركة يڠ مڠعمالكن اجارن إسلام دڤولاو دان دڤندڠ سيروڠ. سداڠكن، فهمن Liberalisme دان كيس ڤرلاكوان سوڠسڠ برتنتاڠن دڠن فطرة سڤرتي LGBT دأڠكت سرتا دڤرتاهنكن. ڤد اخير زمان جوڬ مڽببكن راماي اورڠ مراساكن ديري مريك بيجق دري كالڠن يڠ جاهل مُرَكَّب سباڬايمان دتعريفكن اوليه إمام الغزالي ايأيت مريك يڠ تيدق تاهو اتاو تيدق سدر ديري سنديري جاهل دان جوڬ برصفة تكبور. ڬولوڠن علماء ڤولا دچرچا دان دڤرليكيه.
يقينله كيت باڬايمانا ڤرجواڠن إسلام اين لمبت اونتوق منچاڤي كمناڠن كران دنيا اداله تمڤت اوجين. الله مڠوجي اومة برايمان اڬر د تيڠڬيكن مرتبتڽ ڤد هاري قيامة كلق دڠن بالسن شرڬ . دڠن سبب ايتوله الله تيدق جاديكن كرجا منڬقكن إسلام إين ‘كُنْ فَيَكُوْن’ ايأيت هاري اين بوات ايسوق تروس منڠ. سباليقڽ الله منجاديكنڽ مماكن ماس يڠ لاما، ممرلو تناڬ يڠ باڽق، مڠوربن جيوا يڠ باڽق سرتا مڠهابيسكن هرتا بندا يڠ باڽق. الله ماهو مناڤيس د انتارا اورڠ-اورڠ يڠ برايمان، اورڠ منافق دان اورڠ كافر. اكن تيبا ماسڽ ننتي الله بري كمناڠن يڠ ڤستي منداڤت ڤاهلا كڤد كيت. مك كيت تريما اڤ جوا كڤوتوسن يڠ دكورنيا اوليه الله كڤد كيت
فرمان الله دالم سورة التوبة اية 42 :
لَوْ كَانَ عَرَضًا قَرِيبًا وَسَفَرًا قَاصِدًا لَّاتَّبَعُوكَ وَلَـٰكِن بَعُدَتْ عَلَيْهِمُ الشُّقَّةُ ۚ وَسَيَحْلِفُونَ بِاللَّـهِ لَوِ اسْتَطَعْنَا لَخَرَجْنَا مَعَكُمْ يُهْلِكُونَ أَنفُسَهُمْ وَاللَّـهُ يَعْلَمُ إِنَّهُمْ لَكَاذِبُونَ ﴿٤٢﴾
مقصودڽ : سكيراڽ اڤ يڠ اڠكاو سروكن كڤد مريك ﴿واهاي محمد﴾ سسواتو يڠ برفائدة يڠ موده دداڤتي، دان ساتو ڤرجالنن يڠ دكت، نسچاي مريك ﴿يڠ منافق ايت﴾ اكن مڠيكوتمو; تتاڤي تمڤت يڠ هندق دتوجو ايت جأوه باڬي مريك. دان مريك اكن برسومڤه دڠن نام الله دڠن بركات: “كالاو كامي سڠڬوڤ، تنتوله كامي اكن ڤرڬي برسام كامو”. ﴿دڠن سومڤه دوستا ايت﴾ مريك ممبيناساكن ديري مريك سنديري، سداڠ الله مڠتاهوي بهاوا سسوڠڬوهڽ مريك ايت اورڠ-اورڠ يڠ بردوستا
بَارَكَ اللهُ لِيْ وَلَكُمْ فِي القُرْآنِ العَظِيْمِ وَنَفَعَنِي وَإِيَّاكُمْ بِمَا فِيْهِ مِنَ الآيَاتِ وَالذِّكْرِ الحَكِيْمِ وَتَقَبَّلَ مِنِّي وَمِنْكُمْ تِلاوَتَهُ إِنَّهُ هُوَ السَّمِيْعُ العَلِيْمُ وَاسْتَغْفِرُ اللهَ العَظِيْمَ لِيْ وَلَكُمْ وَلِسَائِرِ الُمْسِلِمْينَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ فَاسْتَغْفِرُوْهُ فَيَا فَوْزَ المُسْتَغْفِرِيْنَ وَيَا نَجَاةَ التَّائِبِيْنَ
خطبة كدوا
اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا. الحَمْدُ ِللهِ وَحْدَهُ صَدَقَ وَعْدَهُ وَنَصَرَ عَبْدَهُ وَأَعَزَّ جُنْدَهُ وَهَزَمَ الأحْزَابَ وَحْدَهُ . أَشْهَدُ أَنْ لاإِلهَ إِلا اللهُ وَحْدَهُ لا شَرِيْكَ لَهُ , وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ , اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ . أَمَّا بَعْدُ…….فَيَا أَيُّهَا المُسْلِمُوْنَ اتَّقُوْا اللهَ وَأَطِيْعُوْهُ وَاعْلَمُوْا أَنَّ اللهَ يُحِبُّ المُتَّقِيْنَ ….
فرمان الله دالم سورة الحج اية 37 :
لَن يَنَالَ اللَّـهَ لُحُومُهَا وَلَا دِمَاؤُهَا وَلَـٰكِن يَنَالُهُ التَّقْوَىٰ مِنكُمْ ۚكَذَٰلِكَ سَخَّرَهَا لَكُمْ لِتُكَبِّرُوا اللَّـهَ عَلَىٰ مَا هَدَاكُمْ ۗ وَبَشِّرِ الْمُحْسِنِينَ ﴿٣٧﴾
مقصودڽ : داڬيڠ دان داره بيناتڠ قربان اتاو هدية ايت تيدق سكالي-كالي اكن سمڤي كڤد الله، تتاڤي يڠ سمڤي كڤداڽ إياله عمل يڠ إخلاص يڠ برداسركن تقوى دري كامو. دمكينله دي ممودهكن بيناتڠ-بيناتڠ ايت باڬي كامو سوڤاي كامو ممبسركن الله كران منداڤت نعمة ڤتونجوقڽ. دان سمڤيكنله بريتا ڬمبيرا ﴿دڠن بالسن يڠ سبايك-بأيكڽ﴾ كڤد اورڠ-اورڠ يڠ بروسها سوڤاي بأيك عملڽ.
برمولا هاري اين هيڠڬ براخير هاري تشريق ايأيت 13 ذوالحجة اين مك باڬي كيت يڠ بركممڤوان دسارنكن اونتوق ملاكوكن عبادة قربان. بروسهاله كيت اونتوق منچاڤي درجة ڬولوڠن يڠ سنتياس برلومبا دالم مڠرجاكن كباجيقكن ترماسوق عبادة قربان. جاڠن سيا-سياكن ڤلواڠ يڠ اد دالم منمبه بكلن اخيرة. بواڠكن سيكڤ ترلالو چينتا كڤد دنيا يڠ مڽببكن كسديهن دان كڬليسهن يڠ برتروسن، كلتيهن يڠ برلنجوتن دان ڤڽسالن يڠ تيدق ڤرنه برهنتي. كيت جاڠن ترلالو برڤڬڠ كڤد مڽيمڤن اونتوق هاري توا سمات-مات سداڠكن واواسن كيت بوكن ستاكت ترهنتي د دنيا ماله برسمبوڠ دڠن اخيرة. جاديكن هرتا كيت بوكن ستاكت اونتوق دڬونا د دنيا تتاڤي داڤت منفعة هيڠڬ اخيرة ترماسوق دڠن عبادة قربان ، برصدقة دان ڤلباڬاي عمالن صالح يڠ لأين
قَالَ الرَّسُوْلُ : مَنْ كَانَ لَهُ سَعَةٌ وَلَمْ يُضَحِّ فَلاَ يَقْرَبَنَّ مُصَلاَّناَ – رواه ابن ماجه
مقصودڽ : سسياڤا يڠ ممڤوڽأي كممڤوان سداڠكن دي تيدق ملاكوكن عبادة قربان مك جاڠنله دي مندكتي تمڤت صلاة كامي
اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ اللّهُمَّ اغْفِرْ لِلْمُسْلِمِيْنَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ الأحْيَاءِ مِنْهُمْ وَالأمْوَاتِ إِنَّكَ سَمِيْعٌ قَرِيْبٌ مُجِيْبُ الدَّعَوَاتِ وَقَاضِيْ الحَاجَاتِ وَأَلِّفْ بَيْنَ قُلُوْبِهِمْ وَأَصْلِحْ ذَاتَ بَيْنِهِمْ وَانْصُرْهُمْ عَلَى عَدُوِّكَ وَعَدُوِّهِمْ ، اللّهُمَّ لا تُسَلِّطْ عَلَيْنَا مَنْ لايَخَافُكَ وَلا يَرْحَمُنَا، بِسْمِ اللَّهِ الَّذِي لَا يَضُرُّ مَعَ اسْمِهِ شَيْءٌ فِي الْأَرْضِ وَلَا فِي السَّمَاءِ، وَهُوَ السَّمِيعُ الْعَلِيمُ. اللَّهُمَّ إِنِّا نعُوذُبِكَ مِنْ البَرَصِ، وَالجُنُونِ، وَالجُذَامِ، وَمِنْ سَيِّءِ الأَسْقَامِ. اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالْآخِرَةِ. نَعُوذُ بِكَلِمَاتِ اللهِ التَّامَّاتِ مِنْ شَرِّ مَا خَلَقَ.
يا الله! جأوهيله كامي درڤد بلأبنچان، وابق ڤڽاكيت برجڠكيت covid-19، ڤلباڬاي ڤرلاكوان كجي دان موڠكر، سڬالا كڤايهن دان دوڬأن يڠ ظاهر دان يڠ ترسمبوڽي. يا الله يا رحمن يا رحيم، اڠكاو أمڤونيله دوسا-دعا كامي، كدوا ايبو باڤ كامي،أديق براديق كامي، أنق-أنق كامي دان سلوروه كلوارڬ كامي . اڠكاو رحمتيله ديري كامي، كلوارڬ كامي دان نڬارا كامي. اڠكاو ليندوڠيله همبا-همبا مو يڠ كرديل اين دري سڬالا مصيبة، اڠكاو جاوهيله ديري كامي دري ڤڽاكيت يڠ مربهاي دان وابق يڠ مڠنچم ڽاوا، اڠكاو هيندريله كامي دري بلأ يڠ برات دان تقدير يڠ بوروق، يا الله يا رحمن يا رحيم، اڠكاو بريله كقواتن، كچكالن دان كصبرن كڤد كامي اونتوق مڠهادڤي دوڬأن-مو يڠ برات اين، اڠكاو تيوڤكنله كتناڠن دالم جيوا كامي، سسوڠڬوهڽ ستياڤ دوڬان يڠ اڠكاو تورونكن كڤد كامي يا الله تيادله اي ملأينكن اونتوق منيڠكتكن كتقوأن دان كايمانن كامي كڤدامو. يا الله يا رحمن يا رحيم، اڠكتكن مصيبة اين دري كامي دان ڤوليهكن كمبالي كادأن ايكونومي، سوسيال، ڤڠاجين، كسلامتن دان ڤرمودهكن اونتوق كامي مڽوبوركن مسجد دان سوراو سباڬايمان بياس دڠن سڬرا. يا مُقَلِّبَ القُلُوْب، تڬوهكن هاتي كامي دالم اڬام إسلام دان جاڠنله اڠكاو تاريق نعمة إسلام د دالم هيدوڤ كامي. سباڬايمان اڠكاو كومڤولكن كامي ڤد هاري راي اين مك كومڤولكنله كامي اونتوق كبهاڬيأن يڠ برككالن دالم شرڬامو د أخرة ننتي
اللّهُمَّ تَقَبَّلْ مِنَّا صَلاتَنَا وَقِيَامَنَا وَأَضْحِيَتَنَا وَجَمِيْعَ حَسَنَاتِنَا وَاجْعَلْهَا خَالِصَةً لِوَجْهِكَ الكَرِيْم. رَبَّنَا آتِنَا فِي الدُّنْيَا حَسَنَةً وَفِي الآخِرَةِ حَسَنَةً وَقِنَا عَذَابَ النَّارِ. سبُحْاَنَكَ اللّهُمَّ وَتَحِيَّتُهُمْ فِيْهَا سَلامٌ وَآخِرُ دَعْوَاهُمْ أَنِ الحَمْدُ ِللهِ رَبِّ العَالَمِيْنَ
Filed under: Khutbah Eidil Adha, خطبة جاوي |


text:
موزيوم مسجد سلطان عبد الله
باندر دراج ڤکن
مڠناءي موزيوم
موزيوم مسجد سلطان عبدالله اداله سبواه رواڠ يڠ دسدياکن اونتوق ممڤلاجري ماس سيلم دان دجاديکن ڤلاجرن برݢونا دالم ممباڠونکن نيلاي-نيلاي کماءنسياءن، اينتيليکتوال دان منربيتکن راس چينتا يڠ سبنرڽ کڤد الله سبحانه وتعالى. موزيوم اين منجادي ڤلتفوم کڤد مشارکت اونتوق برهيمڤون، برتوکر-توکر فيکيرن، برديسکوسي دان ميديا دعوه يڠ تربوک کڤد سموا، تنڤا مڠيرا ورنا کوليت، بهاس، ڤارس روڤا، سوکو قوم دان سبارڠ بنتوق ڤربيذاءن اݢام، ڤوليتيک دان بودايا. اي مڽدياکن سبواه رواڠ اونتوق مڠنلي إسلام سچارا لبيه موده دان سنتاي د سمڤيڠ منجادي ڤوست عبادة، علمو، ڤمبلاجرن، ڤرتموان، ڤربينچڠن سرتا رواڠ باݢي مراعيکن کڤلباݢاين. ڤاميرن موزيوم مسجد سلطان عبدالله برتيماکن کراجاءن-کراجاءن إسلام، سومبڠن إسلام دالم ممبنتوق تمدون ماءنسي، مسجد دان ڤرادبن ماءنسي، إسلام د عالم ملايو خصوصڽ د ڤهڠ. توروت ممڤاميرکن ارتيفک-ارتيفک برکاءيتن إسلام سڤرتي کوليقسي القرءان، سراميک، دينار، ڤرالتن بده، استرولاب، باتو نيسن ڤرماتڠ ڤاسير، تيمبا تمباݢ، حکوم قانون ڤهڠ، لوکيسن ارتيستيک حسين حرمين سرتا کوليقسي کلوارݢ دراج ڤهڠ.
ڤاميرن
کداتڠن إسلام د ڤهڠ 1028 مسيحي
باتو نيسن ڤرماتڠ ڤاسير باتو نيسن ڤرماتڠ ڤاسير ممبوقتيکن کداتڠن
سومبڠن إسلام کڤد تمدون دنيا
سلڤس نبي محمد صلى الله عليه وسلم وفاة، ڤڠانوت إسلام
کوليقسي ڬمبر
وقتو ڤمبوكاءن
Opening Januari 1st 2022
تيكيت
علامت
Perbadanan Muzium Negeri Pahang,
Jalan Sultan Ahmad,
26600 Pekan,
Pahang Darul Makmur
Tel: 609-4221371
Fax: 609-4221572


text:
مجليس تريما توݢس کتوا ڤوليس جوهر دأنتارا داتوء ايوب خان بن ميدين ڤيتچاي کڤد داتوء خاو کوق چين تله دأداکن دأءوديتوريوم⹁ ايبو ڤجابت ڤوليس کونتينجن (اي.ڤ.ک.) جوهر هاري اين.
مجليس ترسبوت تله دسقسيکن اوليه داتوء سري عبد الجليل بن حسن⹁ ڤڠاره جابتن سياستن جنايه بوکيت امان.
مجليس دتروسکن دڠن سره تريما توݢس ڤڠروسي ڤرکڤ کونتينجن جوهر دأنتارا داتين زلينا بنت محمد عارفين کڤد ڤوان شريفة ماني سيد قاسم⹁ ڤمڠکو ناءيب ڤڠروسي ڤرکڤ کونتينجن جوهر يڠ تله دسقسيکن داتين سري دوکتور سيتي اليدا جون بنت عبد الله⹁ ڤڠروسي ڤرکڤ جابتن سياستن جنايه بوکيت امان.
دالم مجليس ترسبوت جوݢ داتوء ايوب برسام داتين زلينا تله مڽمڤايکن سومبڠن ڤريبادي سباڽق 10,000.00 ريڠݢيت مليسيا کڤد ڤرکڤ کونتينجن جوهر. ڤرکڤ کونتينجن جوهر مڠوچڤکن جوتاءن تريما کاسيه دأتس سومبڠن يڠ دبريکن اين.
توروت حاضير کتوا٢ جابتن⹁ کتوا٢ ڤوليس داءيره⹁ ڤݢاواي٢ کانن⹁ ڤݢاواي٢ ڤڠکت رنده⹁ ڤݢاواي٢ عوم⹁ اهلي٢ ڤرکڤ کونتينجن جوهر دان ڤڠعمل ميديا.
سومبر: ڤوليس جوهر


text:
موزيوم ڤولاو برم
باندر دراج ڤکن
مڠناءي موزيوم ڤولاو برم
ݢالري ڤڠڠکوتن اءير ممڤاميرکن چونتوه سرتا موديل ڤراهو اتاو کندراءن سوڠاي يڠ ڤرنه دݢوناکن د نݢري اين. کندراءن اءير ڤريميتيف سڤرتي ڤراهو کوليت کايو، راکيت بولوه دان ڤراهو جالور منجاديکن بوقتي تنتڠ ماءنسي ڤراسجاره يڠ کندراءن ايت تله دݢوناکن سجق 4000 تاهون لالو د ڤهڠ. جومڤاءن سڤرتي ڤراهو ڤونتين مڠواتکن لاݢي تنتڠ کڽاتاءن ايت. سوڠاي ڤهڠ يڠ منجادي لالوان ڤرهوبوڠن د کاوسن ڤدالمن سجق زمان اول لاݢي دان بوقتي ارکيولوݢي منونجوقکن وجودڽ ڤنمڤتن ڤراسجاره د سڤنجڠ سوڠاي تمبليڠ، سوڠاي جلاي دان د هولو سوڠاي ڤهڠ. ڤرنچڠن موزيوم ڤهڠ دالم ممباڠونکن سمولا ݢالري د ڤولاو برم ترديري درڤد کومڤونن ياءيت موزيوم ڤراهو، ݢالري ارچا تربوک، سکوله تڠکو عزيزة دان تامن دراج السلطان عبدالله. اوليه ايت موزيوم ڤهڠ دالم ڤروسيس ممباڠونکن دان ڤنجناماءن سمولا ݢالري اين باݢي ممستيکن ڤنيڠݢلن دان معلومت برکاءيتن ڤڠڠکوتن اءير د نݢري ڤهڠ تيدق تروس هيلڠ.
کونسيڤ ڤولاو برم يڠ بهارو
ڤاميرن
کوليقسي ڬمبر
وقتو ڤمبوكاءن
توتوڤ اونتوق ڤڠوبهسواين
علامت
King Park, Al-Sultan Abdullah (Pulau Beram),
Jalan Sultan Ahmad,
26600 Pekan,
Pahang Darul Makmur
Tel: 609-4221371
Fax: 609-4221572


text:
کراجاءن سديا مڠکاجي چدڠن ممبنرکن ڤڠلوارن کوڤولن واڠ سيمڤانن ڤکرجا ﴿ک.و.س.ڤ.﴾ درڤد اکاءون 1 اونتوق ممبانتو رعيت يڠ مڠهادڤي کسوسهن دان يڠ بنر٢ ممرلوکن.
ڤردان منتري⹁ تن سري محى الدين ياسين برکات⹁ ڤرکارا ايت تله دبينچڠکن بلياو برسام منتري کواڠن⹁ تڠکو داتوء سري ظفرل تڠکو عبد العزيز.
تݢسڽ⹁ سباݢاي کراجاءن يڠ برتاڠݢوڠجاوب⹁ محى الدين اکوءي ڤرلو دأيمباڠي کڤرلوان جڠک ڤينديق اينديۏيدو يڠ ترججس دڠن ماس هادڤن جڠک ڤنجاڠدان کڤرلوان سيمڤانن ڤرساراءن⹁ لاڤور اواني.
“کيت ڤد داسرڽ برستوجو دان برسديا اونتوق مڠکاجي چدڠن باݢايمان کيتداڤت ممبنتو رعيت يڠ مڠهادڤي کسوسهن دان مريک يڠ بنر٢ ممرلوکن.
“سام اد مريک اين بوليه کيت بنرکن اونتوق کلوار ڤراونتوقن دري اکاءون ساتو – يڠ بياساڽ کيت تاهي اي اداله اونتوق جڠک ماس ڤنجڠ اڤابيلا عمور مريک سوده توا اتاو اڤابيلا تيدق اد دويت.
“جادي رياکسي اول کيت اداله سبوليه موڠکين⹁ جڠن سنتوه واڠ ايت.
“ي⹁ مريک مڠهادڤي کأداءن يڠ امت سوسه⹁ سبب ايت بلنجاون ننتي کالاو دتوڠو موڠکين اد ڤمبرين دان بنتوان يڠ کراجاءن سمڤايکن.
“کالاو ايت دأڠݢڤ مماداءي⹁ تيدق ڤرلو کلوارکن واڠ يڠ تله دسيمڤن ﴿اکاءون ک.و.س.ڤ.﴾ ايت⹁” کاتڽ ڤد سيسي واونچارا خاص ڤرابلنجاون 2021 برسام ميديا سچارا ماي هاري اين.
جلسڽ⹁ کراجاءن سوده ملقسانکن کلوڠݢارن برهوبوڠ ک.و.س.ڤ.⹁ خصوصڽ ممبنتکن چارومن ڤکرجا دکورڠکن درڤد 11 ڤراتوس کڤد 7 ڤراتوس دان جوݢ اءي-ليستاري يڠ ممبنرکن ڤڠلوارن درڤد اکاءون 2 سباڽق 6,000 ريڠݢيت سأورڠ.
“همڤير 70 ڤراتوس درڤد اهلي ک.و.س.ڤ. مميليه اونتوق مڠورڠکن چارومن ڤکرجا 11 ڤراتوس ک7 ڤراتوس يڠ کيني مڽومبڠ کڤد منيڠکتکن ڤنداڤتن بوليه ݢون (disposable income) سباڽق همڤير 700 جوتا ريڠݢيت سبولن.
ڤد ماس يڠ سام⹁ لبيه درڤد 30 ڤراتوس اهلي ک.و.س.ڤ. ممڤوڽاءي سيمڤنن ک.و.س.ڤ. کورڠ درڤد 5,000 ريڠݢيت دان دڠن ايت⹁ سيمڤنن ک.و.س.ڤ. تيدق سمستيڽ داڤت مناڠني ماسئله اليرن توناي ڤنچاروم ک.و.س.ڤ.⹁” کاتڽ.


text:
0 of 17 Questions completed
Questions:
You have already completed the quiz before. Hence you can not start it again.
Quiz is loading…
You must sign in or sign up to start the quiz.
You must first complete the following:
0 of 17 Questions answered correctly
Your time:
Time has elapsed
You have reached 0 of 0 point(s), (0)
Earned Point(s): 0 of 0, (0)
0 Essay(s) Pending (Possible Point(s): 0)
١ـ ڤينجمن دکنلي جوݢ دڠن نام اڤ؟ اڤاکه ڤڠرتين ڤينجمن دري سݢي بهاس دان اصطلاح؟
٢ـ ڤيليه جواڤن يڠ بتول، براڤاکه روکون ڤينجمن؟ سنارايكن كسمواڽ
٣ـ ڤيليه جواڤن اين سمأد بتول اتاو ساله. وصية اياله سوات ڤسانن اونتوق بربوات عمل کباجيقن دڠن سسوات حق يڠ اکن دلاکوکن سسوده ماتي
٤ـ حکوم وصية ايت تربهاݢي کڤد دوا ياءيت سنة دان واجب جلسکن حکوم واجبڽ سهاج
جك ڤمبري وصية ممڤوڽأي کواجڤن يڠ تيدق داڤت دکتهوءي سکيراڽ اي منيڠݢل، کچوالي دڠن چارا اي ، چنتوهڽ: ١ـ زکاة يڠ بلوم دکلوارکنڽ ٢ـ هرت اورڠ يڠ يڠ بلوم دکمباليکنڽ
٥ـ اڤاکه حکوم بروصية سواتو يڠ بوکن هاروس دامبيل منفعتڽ سڤرتي سروليڠ اتاو ڤاتوڠ
٦ـ حکوم بروصية سوڤاي تاهي بيناتڠ دبريکن کڤد ڤنريما وصية اونتوق دجاديکن اوبت
جك سسوات يڠ دوصيتکن ايت نجيس تتاڤي هاروس حلال دامبيل منفعتڽ
٧ـ ايسيکن تمڤت کوسوڠ باݢي هوراين دباوه اين
نکاح اياله ساتو يڠ مڠحلالکن ڤرستوبهن دانتارا سوامي استري دڠن چارا يڠ اوليه شرع. مکروه جك أ) باݢي اورڠ يڠ تيدق ممڤوڽاءي هندق برکهوين تتاڤي اي تيدق بلنجا کهوين. ب) باݢي اورڠ يڠ تيدق ممڤوڽاءي کأيڠينن هندق برکهوين دان اي مڽدياکن بلنجا کهوين دان اد ڤداڽ ڤڽاکيت سڤرتي لمه ذکرڽ اتاو اي سوده توا
٨ـ ترڠکن چيري٢ ڤنتيڠ دالم مميليه سسأورڠ ڤرمڤوان يڠ اکن دکهويني ايت
٩ـ ڤڠرتين نشوز اياله سوامي يڠ درهاك کڤد استري تنڤا الاسن يڠ مناسبه مڠيکوت حکوم شرع. اداکاه بتول اتاو ساله؟
١٠ـ بريکن تيݢ ڤرکارا٢ يڠ مڽببکن استري دأڠݢڤ نشوز
١١ـ ايسيکن تمڤت کوسوڠ باݢي هوراين دباوه اين
ڤوکولن يڠ ريڠن دلاکوکن اوليه سسؤرڠ سوامي ترهادڤ استري يڠ نشوز اياله تيدق قوات دڠن شرط تيدق سمڤي دان
:١٢ـ عاقبة باݢي استري يڠ نشوز
١٣ـ ايسيکن تمڤت کوسوڠ دباوه اين
قصاص اياله حکومن يڠ دتتڤکن اوليه الله سبحانه وتعالى ددالم دان سباݢي بالسن کران ملاکوکن کسلاهن بونه دان کچدرأن
کسالهنڽ: دڠن سڠهاج، اتاو ملوکاکن اڠݢوتا دڠن سڠهاج، منچدراکن ڤليهاتن اتاو ڤندڠران دڠن سڠهاج
١٤ـ حکومن يڠ دکناکن کأتس اورڠ يڠ ممبونوه : ١ـ واجب قصاص (بالسن بونوه) جك ممبونه دڠن سڠهاج ٢ـ واجب ممباير ديه (ݢنتي روݢي) جك حکومن قصاص دمعافکن اوليه وارث مڠسا ٣ـ تيدق دکناکن سبارڠ حکومن جك حکومن قصاص دان ديه دمعافکن اوليه مڠسا. سيلا ڤيليه سمأد بتول اتاو ساله
١٥ـ منچوري اياله ڤربواتن يڠ دلاکوکن اوليه سسؤرڠ اتو بناتڠ ڤليهارأن دڠن چارا مڽرڠ، ممبناسکن هرت دان مماسوقکي کاواسن سسؤرڠ تنڤا إذين. سيلا ڤيليه سمأد بتول اتاو ساله؟
١٦ـ مرومڤق اياله مڠمبيل بارڠ کڤوڽأن اورڠ لاءين دڠن سڠهاج دان سچارا سڽڤ دري تمڤت سيمڤانن. سيلا ڤيليه سمأد بتول اتاو ساله؟
١٧ـ بريکن تيݢ چنتوه مرتد دڠن نية


text:
باچ کڤوتوسن ڤنوه ڤ.ر.ن. ملاک
PUSAT MAKLUMAT PRN MELAKA
AHMADALIKARIM.COM/MELAKA2021
ڤ.ر.ن. ملاک تله براخير دڠن کمنڠن برݢاي باݢي ڤرتي باريسن ناسيونل يڠ تله برجاي ممنڠي 21 درڤد 28 کروسي ديوان اوندڠن نݢري (دون) ملاک.
ماله⹁ کمنڠن بسر ب.ن. مروڤاکن ساتو کجوتن بسر کڤد راماي ڤمرهاتي ڤوليتيک.
دالم ڤرتنديڠن يڠ سڠيت دأنتارا ب.ن.⹁ ڤ.ه. دان ڤ.ن. يڠ مروڤاکن 3 ڤرتي ڤوليتيک تربسر تانه اءير⹁ راماي يڠ منجڠکاکن ڤمنڠڽ اکن هاڽ ممڤو منڠ تيڤيس⹁ سڤرتي مان ڤد ڤ.ر.ع.14 دهولو. ماله⹁ اد جوݢ يڠ منجڠکاکن تياد يڠ داڤت ممبنتوق ماجوريتي.
کالاو ددالم توليسن ساي منجلڠ ڤ.ر.ن. ملاک يڠ برتاجوق ڤ.ر.ن. ملاک: انتارا فکتور ابه⹁ بوسکي⹁ تون خليل⹁ ساي تله منوليس تنتڠ ستراتݢي ڤرتي٢ يڠ برتنديڠ⹁ ترماسوق مڠتڠهکن کتوکوهن 3 توکوه اونتوق دجاديکن سندرن دالم مراءيه کمنڠن⁏ توليسن ساي کالي اين اداله مڠناءي ڤمرهاتين ساي تنتڠ کڤوتوسن ڤ.ر.ن. ملاک.
باريسن ناسيونل (ب.ن.)
ساي مراساکن⹁ همڤير تياد يڠ داڤت ممبايڠکن ب.ن. بوکن هاڽ اکن داڤت ممبنتوق کراجاءن تنڤا احسان ڤرتي لاءين⁏ تتاڤي اکن برجاي ممنڠي 3/4 کروسي ديوان اوندڠن نݢري (دون) ملاک.
نمڤقڽ ستراتݢي توء مت حسن بݢيتو منجادي⹁ دسوکوڠ جوݢ اوليه فکتور بوسکو سرتا کرجا قوات سلوروه ڤميمڤين⹁ جنترا سرتا اکر اومبي ڤرتي.
سرڠن هيبت ڤد ساعت٢ اخير ترهادڤ نجيب رزاق تله ݢاݢل دجاديکن اومڤن سوڤايا ڤڠوندي منولق امنو.
سچارا ڤچهنڽ⹁ امنو تله ممنڠي 18 درڤد 20 کروسي يڠ دتنديڠي⹁ ڤ.چ.م. ممنڠي 2 درڤد 7 کروسي⹁ ماناکالا ک.اي.م. منڠ دساتو-ساتوڽ کروسي يڠ دتنديڠي.
مناريقڽ⹁ موک٢ بهارو يڠ دکتڠهکن امنو تله منڠ دکروسي ماسيڠ٢⁏ دمان فيرول نظام رسلان الوڠ منڠ دأسهن⹁ رائس ياسين منڠ دڤاي رومڤوت⹁ دوکتور اکمل صالح منڠ دمرليماو دان محمد نور حلمي منڠ ددويوڠ.
ماله⹁ چالون بهارو امنو⹁ فيرول نظام تله برجاي مڠالهکن چالون انتڤ يڠ بارو برهجرة کڤ.ه. ياءيت بکس کتوا منتري ملاک⹁ ادريس هارون دکروسي اسهن دڠن ماجوريتي يڠ بسر سباڽق 3,213 اوندي.
موک بهارو⹁ رائس ياسين ڤولا تله برجاي مڠالهکن سأورڠ لاݢي چالون انتڤ ڤ.ه. شمس الاسکندر دڤاي رومڤوت.
انتارا کجوتن تربسر باݢي ساي ايله کمنڠن ب.ن. دببراڤ کروسي قوات ڤ.ه.⹁ چونتوهڽ دون دويوڠ.
نامون ڤ.چ.م. مستي براوسها قوات سوڤايا داڤت بڠکيت کمبالي سباݢاي سبواه ڤرتي قوات سڤرتي سواتو ماس دهولو.
ڤاکتن هارڤن (ڤ.ه.)
ڤ.ه. منونجوقکن ڤريستاسي يڠ بوروق دالم ڤ.ر.ن. ملاک اڤابيلا ها منڠ 5 درڤد 28 کروسي يڠ دتنديڠي بربنديڠ 15 کروسي دون ڤد ڤ.ر.ع.14.
سچارا ڤچهنڽ⹁ ڤ.ک.ر. کاله دکسموا 11 کروسي يڠ دتنديڠي⹁ دي.أي.ڤي. منڠ 4 درڤد 8 کروسي دان ڤان منڠ د1 درڤد 9 کروسي يڠ دتنديڠي.
کيت مليهت ڤ.ک.ر. يڠ ممڤرتاروهکن راماي چالون انتڤ سڤرتي شمس اسکندر⹁ ادريس هارون⹁ نور عزمان حسن دان سباݢايڽ کاله دکسموا کروسي.
حال اين دليهت سباݢاي ساتو تمڤرن هيبت کڤد داتوء سري انوار ابراهيم.
ککالهن دي.أي.ڤي. دببراڤ کروسي قوات مريک سڤرتي دون دويوڠ جوݢ ممرنجتکن ڤارا ڤمرهاتي ڤوليتيک.
مناريقڽ جوݢ⹁ 2 بکس ڤميمڤين انتڤ امنو يڠ بارو مڽرتاءي ڤ.ک.ر. ياءيت ادريس هارون دان نور عزمان حسن تله کاله تروق دکروسي ماسيڠ٢.
ڤرايکتن ناسيونل (ڤ.ن.)
ڤ.ن. يڠ برسندرکن فکتور ابه دليهت تله ݢاݢل ممنڠي هاتي رعيت ملاک اڤابيلا هاڽ داڤت منڠ د2 درڤد 28 کروسي يڠ مريک تنديڠي.
سچارا ڤچهنڽ⹁ ڤ.ڤ.ن.م. هاڽ منڠ د2 درڤد 15 کروسي يڠ دتنديڠي⹁ ڤاس کاله دکسموا 8 کروسي يڠ مريک تنديڠي دان ݢرقن جوݢ کاله دکسموا کروسي يڠ دتنديڠي.
ماله کسموا چالون٢ انتڤ ڤ.ڤ.ب.م. تله کاله. چونتوهڽ مس ارمياتي ياءيت چالون کتوا منتري ڤ.ن. تله کاله کڤد چالون امنو دکروسي تنجوڠ بيدارا.
کسيمڤولن
جلس⹁ امنو ممڤوڽاءي سماڠت ستيا کاون يڠ قوات والاوڤون ڤ.چ.م. ڤڤرنه لبيه مميهق کڤد ڤ.ن. سلڤس لڠکه شيرتن ڤد تاهون 2020 لالو.
ڤريستاسي ب.ن. اکن منجادي لبيه باءيق جک ڤ.چ.م. داڤت کمبالي بڠکيت سلارس دڠن کبڠکيتن امنو.
کتيݢ-تيݢ کميمڤين يڠ مناريق سوکوڠن درڤد کراجاءن ملاک سبلوم اين تله ݢاݢل ممنڠي کروسي٢ يڠ دتنديڠي مريک.
ادريس هارون دان نور عزمان حسن يڠ کيني برسام ڤ.ک.ر.⹁ ماسيڠ٢ کاله دأسهن دان دڤنتاي کوندور ماناکالا نورحيزم حسن بکتي يڠ برتنديڠ سباݢاي چالون بيبس (کونچي) توروت کاله دڤڠکلن باتو.
ککالهن ڤ.ک.ر. دکسموا 11 کروسي يڠ دتنديڠي بوکنله ساتو ڤتندا يڠ باءيق والاوڤون ايت بوکنله ڤننتو کڤوتوسن ڤ.ر.ع.15.
ڤ.ڤ.ب.م. يڠ ڤميمڤينڽ ڤرنه 2 کالي منراجوءي کراجاءن ڤرسکوتوان سلڤس ڤ.ر.ع.14 جوݢ تيدق داڤت ممبوکتيکن مريک ممڤوڽاءي سوکوڠن دملاک. ڤ.ڤ.ب.م. هاڽ منڠ 2 درڤد 15 کروسي يڠ مريک تنديڠي اتاو هاڽ سکادر 13.33% والاوڤون مريک دهولوڽ منجڠکاکن داڤت منڠ دڠ لبيه بسر.
ڤاس ڤولا سقدر مڠولڠي سجاره ڤ.ر.ع.14 دڠ تيواس دکسموا کروسي يڠ مريک تنديڠي.
اداکه کڤوتوسن ڤ.ر.ن. ملاک ممبري ݢمبرن ترهادڤ سوکوڠن ڤڠوندي دالم ڤ.ر.ع.15 ننتي؟ موڠکين يا⹁ دان موڠکين جوݢ تيدق.
نامون⹁ اي سوده تنتو مناءيقکن سماڠت ڤميمڤين٢⹁ جنترا سرتا اکر اومبي ب.ن.⹁ خاصڽ امنو اونتوق استقامه مڽوکوڠ کڤيمڤينن زاهد-توء مت.


text:
دتوبوهکن ڤد تاهون 1976
کيني ترداڤت 7 لوکاسي موزيوم د ڤکن دان كوانتن
مڠناءي موزيوم ڤهڠ
موزيوم ڤهڠ اداله اينستيتوسي نݢري يڠ دکتواءي اوليه ڤڠاره موزيوم دان کتوا کوراتور، داتوء احمد فريد بن عبد الجلال. سجق دديريکن ڤد تاهون 1976، موزيوم کيني مرڠکومي 7 لوکاسي موزيوم د ڤکن دان كوانتن.
اوبجيکتيف
-
اونتوق منجالنکن ڤڽليديقن دان کاجين د دالم ببراڤ چابڠ کبوداياءن نݢري ڤهڠ دار المعمور خاصڽ، سوڤايا ڤنرڠن مڠناءيڽ داڤت دسبارکن کڤد اورڠ راماي سباݢاي باهن روجوعن، ڤڽليديقن، ڤڠتاهوان دان منديديق سماڠت چينتاکن بودايا سنديري.
-
اونتوق منجالنکن ڤڽليديقن دان ڤموليهاراءن ترهادڤ کسن سجاره يڠ ترداڤت د سلوروه نݢري ڤهڠ دار المعمور
-
اونتوق ممبنتو مماجوکن لاݢي ايندوستري ڤلنچوڠن
باڠونن موزيوم يڠ اصل
دبينا ڤد اخير تاهون 1920 ان، اي اداله کديامن راسمي ريسيدن بريتاين. سماس ڤنجاجهن جڤون، اي منجادي مرکس ڤݢاواي تنترا جڤون. بريتيش کمبالي کتيک ڤرڠ براخير، دان ڤد تاهون 1965، اي منجادي ايستان راسمي المرحوم دولي يڠ مها موليا سلطان ابو بکر، تمڤت اونتوق اوڤاچارا ڤنتيڠ نݢارا. ڤد تاهون 1976، باڠونن اين داوبه منجادي موزيوم.


text:
لاڤورن ڤورتل مليسياکيني تنتڠ کڽاتاءن ستياءوسها اݢوڠ ۏيترن امنو⹁ مصطفى يعقوب مڠناءي چالون ڤردان منتري اونتوق ڤ.ر.و.15 مناريق ڤرهاتين ساي.
“کالاو سموا اهلي مجليس ترتيڠݢي امنو تيدق لايق اونتوق جادي ڤردان منتري⹁ ساي نق بريتاهو: کو لي لايق … کناڤ تيدق چادڠکن نام دي؟“مصطفى يعقوب – ‘مڠاڤ امنو تق چادڠکن کو لي چالون ڤردان منتري’ – مليسياکيني
ددالم لاڤورن ترسبوت يڠ برتاجوق⹁ ‘مڠاڤ امنو تق چادڠکن کو لي چالون ڤردان منتري’⹁ مصطفى منݢسکن بهاوا اهلي ڤارليمن ݢوا موسڠ⹁ تڠکو غزالي حمزه⹁ اتاو لبيه دکنلي سباݢاي کو لي مروڤاکن چالون يڠ ڤاليڠ لايق دڤيليه سباݢاي ڤردان منتري مليعيسى ک-9.
مروجوق کڤد کڽاتاءن موافقة ناسيونل⹁ مصطفى منمبه:
“کڽاتاءن ايت ممبري ݢمبارن سأوله٢ دوا ڤرتي اين تيدق ممڤوڽاءي اينديۏيدو يڠ لايق ﴿د﴾چالونکن سباݢاي ڤردان منتري.
“کالاو يڠ لاين تق لايق⹁ چالونکنله کو لي⹁ دري سݢي ڤڠالمن بلياو لايق دان ڤرنه ممݢڠ جاوتن ڤنتيڠ دان منتري کانن دالم کراجاءن سبلوم اين⹁“مصطفى يعقوب – ‘مڠاڤ امنو تق چادڠکن کو لي چالون ڤردان منتري’ – مليسياکيني
سيلا باچ: سجاره اصل ڤنوبوهن ڤيترونس يڠ راماي کاکيتاڠن ڤيترونس ڤون تق تاهو
موتاخير اين⹁ نام تڠکو غزالي ناءيق لاݢي⹁ ماله⹁ نام تڠکو غزالي بݢيتو سريڠ دچادڠکن سباݢاي چالون ڤردان منتري⹁ ترماسوق کتيک کريسيس ڤوليتيک 2020⹁ سجوروس سبلوم تن سري محي الدين ياسين دلانتيق منجادي ڤردان منتري ک-8.
سيلا باچ: Ku Li, the Best Choice for Our Nation? ﴿کو لي⹁ ڤيليهن ترباءيق باݢي نݢارا؟﴾
مناريقڽ⹁ ڤڠاناليسيس ڤوليتيک ترکنال دري اونيۏرسيتي ساءينس مليسيا⹁ ڤروفيسور دوکتور فلسفه سيۏاموروݢن ڤانديان ڤرنه مناماکن تيݢ ڤميمڤين يڠ برکموڠکينن مڠݢنتي تون دوکتور محضير سباݢاي ڤردان منتري سبلوم اين⹁ ايايت درڤد ڤ.ک.ر.⹁ انور إبراهيم⹁ درڤد ڤارتي برساتو محي الدين ياسين دان درڤد امنو تڠکو غزالي.
ماله⹁ ببراڤ هاري يڠ لڤس⹁ ناءيب ڤريسيدن امنو داتوق سري محمد خلايد نوردين تله مناماکن تڠکو غزالي سباݢاي انتارا چالون-چالون ترباءيق يڠ دڤوڽاءي امنو باݢي جاوتن ڤردان منتري مليسيا⹁ سڤرتي دلاڤور اوليه اخبار سينر هارين ڤد 4 جولاي دالم بريتا يڠ برتاجوق “ليما چالون امنو برڤوتينسي جادي ڤردان منتري⹁ کات خلايد“.
ستياءوسها اݢوڠ ڤرتوبوهن ڤريبومي ڤرکاس⹁ سيد حسن سيد علي جوݢ ممڤرسوءالکن مڠاڤ امنو تيدق منچالونکن تڠکو غزالي اونتوق جاوتن ڤردان منتري مليسيا⹁ ددالم ساتو هانترن دݢاريس ماس فيسبوک بلياو.
باݢي ڤمرهاتي ڤوليتيک⹁ بوکنله ساتو رهسيا دمان تڠکو غزالي تله سڠݢوڤ ملڤسکن جاوتن يڠ ساڠت کانن دالم کابينيت سمات-٢ اونتوق ممبري تومڤوان کڤد ڤمبيناءن ايکونومي نݢارا⹁ خصوصڽ دالم ممباڠونکن ڤيترونس يڠ بهارو بلياو اساسکن کتيک ايت.
سيلا باچ: اداکه اين کبنرن دسباليق ڤنوبوهن سماڠت 46؟
سباݢاي رماج يڠ بهارو بلاجر منيتي رنجاو کهيدوڤن⹁ کتاباهن دان سيکڤ استقامه تڠکو غزالي دالم مڠهادڤي ڤرجالنن ڤوليتيک يڠ برليکو امت ساي کاݢومي دان منجادي اينسڤيرسي باݢي ديري ساي⁏ بݢيتو جوݢ سيکڤ تڠکو کتيک مڠهادڤي ڤلباݢاي فتنه.
سيلا باچ: کريسيس ڤراليهن کواس: سياڤاکه ڤي عيم ستروسڽ؟


text:
اوليه ازرين واحد
کتيک اين راماي رعية مليسيا يڠ ملاکوکن اکتيۏيتي برسوکن اتاو رياضه ڤد وقتو مالم. ماله اد ببراڤ کيس برلاکو کماتين سچارا مڠجوت سڤرتي سرڠن جنتوڠ سلڤس ملاکوکن اکتيۏيتي ترسبوت سڤرتي برماءين بدمينتون اتاو فوتسل.
ڤرسوءالنڽ اداکه سبارڠ اکتيۏيتي وقتو مالم يڠ دلاکوکن سچارا برلبيهن بوليه مڽببکن ماتي مڠجوت؟ منوروت دوکتور محمد صفيان عدنان, ڤݢاواي ڤراوبتن
جابتن نيورولوݢي, هوسڤيتل کوالا لمڤور (HKL), دالم حال اين بݢيندا صلى الله عليه وسلم سوده منونوجوقکن باݢايمان روتين يڠ ترباءيق دالم منجاݢ ديري دان کصيحتن. اڤاته لاݢي الله سبحانه وتعالى جوݢ توروت برفرمان بهاوا مالم اداله وقتو يڠ ترباءيق اونتوق برايستريحت.
برداسرکن کاجين, توجوان اوتام تيدور ڤد وقتو مالم کران ساعت ايت دݢوڤن جنتوڠ کيت منجادي رنده دان ساڠت ستابيل. بربيذا ڤد وقتو سياڠ يڠ مان دݢوڤن جنتوڠ برقدر 80 هيڠݢ 90 دݢوڤن.
کاتاله کتيک ڤاݢي هاري کيت برلاري اتاو برسوکن دان ڤتڠ جوݢ سام, قدر دݢوڤن اکن منيڠکت لبيه تيڠݢي سهيڠݢ سراتوس اتاو لبيه, ايت تيدق مڠاڤ کران هورمون کتيک ايت جوݢ ماسيه اکتيف.
نامون اڤبيلا سمڤاي وقتو عشاء هورمون منورون, سچارا سمولاجادي دݢوڤن جنتوڠ جوݢ توروت منورون.
تتکالا ماسوق تيدور, دݢوڤن جنتوڠ منجادي ڤاليڠ مينيما باݢي ممبريکن کريحتن ڤد جنتوڠ ستله بکرجا دڠن کرس سڤنجڠ هاري. جوسترو ايت تيمڤوه ليم اتاو انم جم بݢيتو ڤنتيڠ دڠن جنتوڠ,
اکن تتاڤي جک کيت ماسيه مرڠسڠ دݢوڤن جنتوڠ سياڠ دان مالم تنڤا ريحت, سوده ڤستي جنتوڠ اکن مڠهادڤي مسئله. انالوݢيڽ سام دڠن اينجين کريتا.
جک تيدق دجاݢ دان سريڠ دݢوناکن سياڠ اتاو مالم, تيدق مستحيل اينجين اکن روسق. بݢيتوله جنتوڠ, اندا تيدق دبريکن ريحت يڠ چوکوڤ, موڠکين سرڠن جنتوڠ اتاو ماتي مڠجوت بوليه برلاکو. ڤوکوق ڤڠکلڽ مالم ڤرلو دݢوناکن سباءيقڽ اونتوق مريحتکن توبوه.
سلاءين درڤد رياضه, بوداي مشارکت کيت يڠ منجاديکن ماکن برت ليوات مالم سباݢاي روتين جوݢ ممبريکن ايمڤليکاسي يڠ بوروق. سهاروسڽ ماکن مالم سبلوم مغرب, ايت لبيه ايلوق دان ايت جوݢ يڠ بݢيندا صلى الله عليه وسلم اجرکن.
“بوکنکه ايلوق جک روتين ماکن مالم سڤرتي دبولن رمضان داڤت کيت ايمڤليمينتاسيکن دالم کهيدوڤن.”
دالم اسلام جوݢ کيت دݢالقکن برسحور ڤد هوجوڠ وقتو, دان بوکنڽ کتيک تڠه مالم. نمڤقکن, بتاڤ اينده دان چنتيقڽ اسلام مڠاتور کهيدوڤن ماءنسي سسواي دڠن فطره ماءنسي سنديري. اين تيدق لاءين باݢي منجاݢ ماءنسي درڤد سبارڠ کبوروقن کران الله لبيه مڠتاهوءي چيڤتاءن-ڽ.
دالم ڤرکمبڠن لاءين, اڤبيلا مڽنتوه تنتڠ هورمون circardian اين جوݢ, کيت تيدق بوليه لاري دري ممبيچاراکن تنتڠ بوداي تيکنولوݢي يڠ سدڠ برکمبڠ کتيک اين.
برکوڠسي لنجوت اوجرڽ, سکيراڽ کيت ڤراسن اڤبيلا کيت ممبوک تيليفون بيمبيت, کومڤوتر, تيبلت اتاو تيليۏيشن LCD, سبنر چهاي يڠ ترڤنچر درڤد ڤرموکاءن سکرين مڠݢڠݢو دان ممبري کسن ترهادڤ هورمون circadian. اي سأوله-اوله بياسن دري چهاي ماتاهاري.
جوسترو, اڤبيلا کيت مڠݢوناکن ايتم ترسبوت ڤد وقتو مالم, اي سأوله-اوله مرڠسڠ هورمون اونتوق کمبالي اکتيف, سدڠکن کتيک ايت وقتو هورمون کيت برتيندق ڤاسيف.
دالم حال اين مڽببکن اوتق مڠهنتر اشارت اݢر هورمون دريمبيسکن مڽببکن توبوه تيدق داڤت مننتوکن سام اد کتيک ايت وقتو سسواي اونتوق تيدور اتاو وقتو برجاݢ. دان کران ايت جوݢاله يڠ مڽببکن کيت سوکر اونتوق تيدور.
جاڠن مضارتکن ديري
تݢسڽ لاݢي, اکتيۏيتي مالم سبنرڽ بوليه دلاکوکن نامون ڤستيکن اي تيدق ممضارتکن ديري اتاو اورڠ لاءين. اداڤون سبارڠ اکتيۏيتي يڠ ايڠين دلاکوکن اي ڤرلو برݢنتوڠ جوݢ ڤد فکتور عمور دان کصيحتن سسأورڠ.
باݢي رماج يڠ سدڠ مڠالمي کچلاروان هورمون, موڠکين اد باءيقڽ جوݢ مريک برياضه تتاڤي ڤستيکن اد باتسن يڠ دتتڤکن سوڤاي تيدق ممبري کسن جڠک ڤنجڠ.
ماناکالا يڠ سماکين برعمور, ڤستيکن تيدق ترليبت دڠن سبارڠ اکتيۏيتي يڠ بوليه منداتڠکن ريسيکو يڠ بسر ڤد کصيحتن. والاوڤون دڠن السن اونتوق مڠلوارکن ڤلوه اتاو برياضه, چاريله ماس يڠ سسواي کتيک هورمون سدڠ اکتيف سڤرتي وقتو ڤاݢي. ايت لبيه ممبري کسن ڤد ديري دان کصيحتن.
“باݢي ساي تيدور يڠ چوکوڤ مڠيکوت وقتو يڠ دتتڤکن ايت ساڠت ڤنتيڠ. اي داڤت ممبنتو تيدور برکواليتي, منجاديکن جنتوڠ لبيه صيحت دان يڠ ڤنتيڠ سکالي ايکوتله ڤد سنه يڠ بݢيندا صلى الله عليه وسلم تونجوقکن اونتوق منداڤت کهيدوڤن يڠ ڤوسيتيف دان چريا. تياد کموروڠن دان لبيه ڤرودوکتيف.”
ڤون يݢيتو باݢي يڠ ايڠين جوݢ براکتيۏيتي ڤد وقتو مالم, بواتله تتاڤي ڤستيکن اد کاولن دان برتاڤيس. نامون سباݢايمان يڠ بݢيندا صلى الله عليه وسلم تونجوقکن روتين هيدوڤڽ ستياڤ هاري دڠن تيدور اول وقتو دان باڠونله سڤرتيݢ مالم اونتوق برتهجد سرتا اڤ يڠ الله تتڤکن اݢر مالم اونتوق حق توبوه برايستريحت مک ايتوله يڠ ترباءيق اونتوق دأيکوت. کران ايتوله فطره سمولاجادي ماءنسي يڠ دتتڤکن الله. الله لبيه مڠتاهوءي چيڤتاءن-ڽ.


text:
ڤريسيدن ڤرتي امانه نݢارا⹁ محمد سابو دلاڤورکن تيبا دان مماسوقي ڤکارڠن استان نݢارا مناءيقي کريتا هوندا سي.ار.ۏي. ڤوتيه ڤد جم 3 ڤتڠ تادي.
بلياو يڠ مروڤاکن بکس منتري ڤرتاهنن دڤرچاياءي اکن مڠادڤ يڠ دڤرتوان اݢوڠ ڤتڠ اين.
سبلوم ايت⹁ ستياءوسها اݢوڠ د.اي.ڤ⹁ ليم ݢوان ءيڠ تله مماسوقي ڤينتو دوا استان نݢارا باݢي سبواه مجليس مڠادڤ يڠ دڤرتوان اݢوڠ ڤتن اين. توروت دليهت ددالم کريتاڽ ايله ستيۏن سيم.
سيلا باچ: ݢوان ءيڠ⹁ ستيۏن سيم تيبا دأستان نݢارا
ڤريسيدن ڤ.ک.ر.⹁ انور ابراهيم توروت کأستان نݢارا ڤاݢي تادي باݢي توجوان مڠادڤ يڠ دڤرتوان اݢوڠ ستله ڤردان منتري⹁ تن سري محي الدين ياسين سلساي مڠادڤ اݢوڠ سبلومڽ.
کتيک منيڠݢلکن ڤکارڠن ايستان⹁ انور تله منجاوب ببراڤ سوءالن ڤارا ڤتوݢس اخبر⹁ ترماسوق مڠناءي ڤمبنتوقن کراجاءن بهارو.
سيلا باچ: انور ابراهيم سلساي مڠادڤ اݢوڠ⹁ بري کومين تنتڠ کراجاءن بهارو
سلاءين انور دان محي الدين⹁ بکس ڤردان منتري⹁ تون دوکتور محضير محمد توروت اکن کأستان نݢارا باݢي مڠادڤ يڠ دڤرتوان اݢوڠ ددالم ساتو ڤرتموان يڠ دجادوالکن اونتوق برلاکو ايسوق.
سيلا باچ: محي الدين سلساي مڠادڤ اݢوڠ⁏ انور⹁ ݢوان ءيڠ & تون محضير ستروسڽ
ݢ.ڤ.س. ممبابيتکن ݢابوڠن ڤرتي بکس اڠݢوتا باريسن ناسيونل ياءيت ڤرتي ڤساک بوميڤوترا برساتو (ڤ.ب.ب.)⹁ ڤرتي رعيت سراوق (ڤ.ر.س.)⹁ ڤتري ديموکراتيک (ڤ.د.ڤ.) دان ڤرتي رعيت برساتو سراوق (ڤ.ب.ر.س.).
ڤ.ب.ب. دکتواءي ابڠ جوهري ابڠ اوڤيڠ⹁ ماناکالا جيمس ماسيڠ ممينڤين ڤ.ر.س. تيوڠ کيڠ سيڠ دان سيم کوءي هيان ماسيڠ٢ مڠتواءي ڤ.د.ڤ. دان ڤ.ب.ر.س.


text:
بنرکه نيلاي کمسرأن دالم هوبوڠن سسام اهلي کلوارݢ سماکين هاري سماکين ڤودر عقيبة کسيبوکن کيت ممنوهي تونتوتن کهيدوڤن مودن يڠ کادڠ کالا منجاديکن کيت برصفة لبيه اينديۏيدواليستيق؟ ولحال عمومڽ کيت تاهو بهاوا نيلاي ککلوارݢان اداله ساتو اسڤيک يڠ امت ڤنتيڠ دالم ڤمبنتوقن سبواه کلوارݢ سکينه.
تله منجادي ساتو کبياساان باݢي ڤارا رماج اونتوق کلوار برکومڤول برسام راکن٢ سبايا; ماله⹁ راماي يڠ لبيه سوک برسنتاي برسام راکن٢ درڤد برمسرا برسام اهلي کلوارݢ درومه.
مريک موڠکين کلوار اونتوق بلاجر سچارا برکومڤولن⹁ برياده⹁ منونتون وايڠ⹁ ماکن دريستورن⹁ مليڤق اتاو سقدر برجالن٢ دان ‘window shopping’ دڤوست٢ ممبلي-بله.
اد يڠ هاڽ ڤولڠ کرومه کتيک سوده همڤير تيبا وقتو سنجا⹁ ماله⹁ تيدق کورڠ ڤولا ڤارا رماج يڠ ماسيه بلوم برادا درومه والاوڤون تله ماسوق وقتو مغرب.
اين منجاديکن ماس يڠ مريک لواڠکن برسام ايبو باڤ دان اهلي کلوارݢ لاينڽ ساڠت ترحد⹁ ايايت سکيتر وقتو ماکن مالم دان ببراڤ جم سلڤس ايت. ايتڤون جک ماسيڠ٢ تيدق ترلالو سيبوق مڠݢوناکن تيليفون بيمبيت کايک ماکن دان سلڤس ايت سيبوق دڠن ڤلباݢاي توݢسن اتاو سيبوق برماءين ڤرماءينن کومڤوتر⹁ منونتون رانچڠن کݢماران دتيليۏيشن اتاو منعمتي ڤلباݢاي ۏيدياو دميديا سوسيال.
حاصيلڽ کيت داڤتي بهاوا سباهاݢين درڤد رماج لبيه راڤت دان لبيه ممڤرچايأي راکن٢ مريک بربنديڠ ايبو باڤ دان اهلي کلوارݢ يڠ لاين⹁ سرتا مراسا لبيه سليسا دان تربوک اونتوق برکوڠسي مسئله دان بربينچڠ تنتڠ ڤرکارا٢ يڠ امت ڤنتيڠ دالم هيدوڤ مريک.
ماس يڠ دلواڠکن سچارا اوڤتيموم اونتوق برمسرا برسام اهلي کلوارݢ هاڽله کتيک مريک ماسيه کچيل دان بلوم برسکوله; ستله ايت راماي يڠ مراسا لبيه سرونوک اونتوق مڠهابيسکن ماس لاڤڠ برسام راکن٢ سبايا درڤد برسام اهلي کلوارݢ.
اڤاکه کادأن اين ترجادي حاصيل درڤد ڤروبهن چارا هيدوڤ مشارکت دمان چارا دان نيلاي ديديقن ايبو باڤ دالم ممبسرکن انق٢ سوده بروبه دان تيدق لاݢي ممنتيڠکن کأقربن دالم اينستيتوسي کلوارݢ؟
دالم کالڠن ايبو باڤ ڤولا⹁ اد يڠ جارڠ داڤت ملواڠکن ماس برسام انق٢ کران ڤلباݢاي کڠکڠن⹁ چونتوهڽ ترلالو سيبوق بکرجا اتاو سريڠکالي برادا دلوار دايره.
کبڽقان ايبو باڤ ملواڠکن وقتو اونتوق برمسرا برسام انق٢ کتيک مريک ماسيه کچيل⹁ نامون اڤابيلا انق مريک سوده رماج⹁ اد يڠ مراساکن بهاوا مريک تيدق ڤرلو لاݢي بربوات دمکين کران انق٢ ڤرلو دبريکن کبيبسن دان رواڠ اونتوق منعمتي کهيدوڤن سنديري سچارا اينديۏيدو اݢر انق رماج داڤت بلاجر اونتوق هيدوڤ برديکاري. بياساڽ کتيک اين⹁ نيلاي کاسيه سايڠ دان ڤرهاتين اکن دچورهکن دالم بنتوق ماتيريال دان بوکن لاݢي کمسرأن سچارا فيزيکل.
ماله⹁ سڤرتي انق رماج مريک⹁ اد جوݢ ايبو باڤ يڠ سيبوق دڠن اکتيۏيتي٢ مريک سنديري دوقتو لاڤڠ سڤرتي برياده برسام تمن٢ مريک⹁ کلوار ممبلي-بله⹁ ملنچوڠ کلوار نݢارا دان ڤلباݢاي اکتيۏيتي سوسيال لاين يڠ تيدق دسرتاي اوليه انق٢.
چارا هيدوڤ سبݢيني تله مموڤوک بوديا هيدوڤ يڠ برصفة ماتيريالايستيق دان اينديۏيدوعليستيق دمان اهلي٢ کلوارݢ برسيکڤ ممنتيڠکن ديري سنديري دان باݢي مريک⹁ اوسها اونتوق مموڤوک هوبوڠن ککلوارݢان بوکنله ساتو ڤرکارا يڠ ڤنتيڠ اونتوق دلاکوکن سچارا هوليستيق.
عمومڽ⹁ راماي رماج تيدق لاݢي برمينت اونتوق مڠيکوتي ايبو باڤ مريک برکونجوڠ کرومه سانق ساودارا. ماله تيدق راماي رماج يڠ برمينت اونتوق مڠمبيل تاهو تنتڠ سوسور-ݢلور کتورونن کلوارݢ مريک سهيڠݢ مريک تيدق کنل دري مان اصل اصول مريک.
اڤابيلا برکومڤول برسام ساودارا-مارا⹁ تراوتماڽ برسام ݢينراسي توا⹁ اد دالم کالڠن رماج يڠ مڠهابيسکن وقتو دڠن برماءين ݢاجيت اتاو تيليفون بيمبيت دان تيدق مڠمبيل ڤلواڠ اونتوق برمسرا برسام مريک. عبارتڽ⹁ هاڽ ڤد ظاهيرڽ سهاج مريک برسام تتاڤي جيوا مريک ماسيه برسام راکن٢; موڠکين سداڠ برهوبوڠ ملالوءي اڤليکسي سڤرتي WhatsApp⹁ اتاو ليک برماءين ڤرماءينن ۏيدياو دان سباݢايڽ.
کيني تيمبول ڤرسيڤسي بهاوا وجودڽ سواتو جورڠ ڤرسفهمن دانتارا ݢينراسي مودا دان ݢينراسي توا دان ڤرسيڤسي نيݢاتيف اين تله مرڠݢڠکن لاݢي هوبوڠن ککلوارݢان يڠ تله راڤوه. مالڠ سکالي اڤابيلا اد رماج يڠ مڠڠݢڤ چريتا⹁ تݢورن دان نصيحت دري اتوق دان نينيق مريک سباݢاي ببلن اتاو اوميلان يڠ ممبوسنکن.
سيکڤ بسر کڤالا دان مراساکن مريک لبيه بيجق درڤد اتوق دان نينيق مريک يڠ موڠکين تيدق برڤلاجرن تيڠݢي اداله ساتو سيکڤ يڠ ساڠت بيادڤ دان مڠݢمبرکن کڤريبادين يڠ بوروق.
جوسترو⹁ ڤارا رماج ڤرلو دسدرکن اکن کڤنتيڠن منجاݢ هوبوڠن ککلوارݢان خاصڽ هوبوڠن برسام ايبو باڤ مريک⹁ اݢر نيلاي ککلوارݢان تيدق هيلڠ دتلن زمان.
ايبو باڤ تيدق بوليه ممبيارکن انق رماج مريک بيبس مميليه چارا هيدوڤ مريک سنديري تنڤا بيمبيڠن کروهانيان دان تنڤا ممڤدوليکن باتسن اݢام دان مورل.
بيمبيڠن دان کاولن درڤد ايبو باڤ اداله امت ڤنتيڠ دالم ممستيکن انق٢ مريک تيدق موده تڤڠاروه دڠن چورق ڤميکيرن⹁ بوديا⹁ اديولوݢي دان چارا هيدوڤ يڠ بوليه مروسقکن عقيدة رماج.
کݢاݢالن ايبو باڤ ممبيمبيڠ سرتا ممبري تونجوق اجر دالم ڤمبينأن شخصية ديري انق٢ اکن مڽببکن مريک ممبسر دڠن ڤڠاروه دان “بيمبيڠن” درڤد ڤرسکيترن لوار يڠ سلالوڽ تيدق کوندوسيف دالم ملاهيرکن رماج يڠ برکڤريبادين مليا دان ترڤوجي.
رماج يڠ کوسوڠ جيواڽ لبيه موده ترڤڠاروه دڠن ڤلباݢاي بوديا نيݢاتيف سڤرتي هندونيسمى يڠ ملکاکن دان ڤنوه کسرونوکن⹁ اديولوݢي اينديۏيدوعليسمى يڠ منکنکن صفة٢ کبيبسن⹁ کمرديکأن مأنسي سچارا اينديۏيدو دان ڤرباݢاي بنتوق بوديا ليبرال يڠ برتنتاڠن دڠن ڤاينسيڤ اݢام دان مورل کيت.
ڤارا رماج يڠ دڤڠاروهي اوليه بوديا نيݢاتيف اين اکن برسيکڤ بيادڤ⹁ سوک ممبرونتق⹁ تيدق ماهو مندڠر ارهن سرتا نصيحت درڤد ايبو باڤ مريک دان مريک موده ترڤڠاروه دڠن بوديا انرکيسم يڠ منولق سݢالا بنتوق کاولن اوندڠ٢ يڠ مريک اڠݢڤ سباݢاي کاولن ڤقسأن سام اد اوندڠ٢ نݢارا ماهوڤون اݢام.
اينله ڤونچا کڤد کبڽقان مسئله سوسيال رماج يڠ کيني برللواسا ددالم مشارکت کيت دان مسئله اين اکن منجادي لبيه ڤاره جک سواتو هاري ننتي ݢولوڠن اين منجادي ݢولوڠن ايبو باڤ يڠ مندوميناسي ديموݢرافيق مشارکت مليسيا.
عقيبتڽ⹁ کيت موڠکين اکن برهادڤن دڠن ساتو ݢينراسي بهارو يڠ بوروق ڤريباديڽ⹁ کليرو ڤميکيرنڽ دان هيلڠ ڤدومن هيدوڤ حاصيل اسوهن ايبو باڤ يڠ تيدق لاݢي منيتيق برتکن سؤال اݢام⹁ اوندڠ٢ دان ڤرادبن دالم هيدوڤ مريک.


text:
Wn/ms/ݢاڠݢون اءير د7 ويلايه کوالا لومڤور دان سلاڠور بلوم ڤوليه
WIKIBERITA EDISI JAWI - ويکيبريتا ايديسي جاوي
4 سيڤتيمبر 2020 (جمعة)
کوالا لومڤور - ڤڠوروسن اءيرسلاڠور سنديرين برهد ﴿اءير سلاڠور﴾ دالم سبواه کڽاتاءن تله ممعلومکن بهاوا لوجي راوتن اءير سوڠاي سلاڠور فاسا 1، 2، 3 دان رنتاو ڤنجڠ ماسيه بلوم براوڤراسي سهيڠݢ جام 6.30 ڤاݢي اين.
اين اداله دسببکن ڤنچمرن ماسيه لاݢي دکسن دموک ساءوق لوجي٢ دان براد ڤدچ تهڤ 1 TON، دان لوجي راوتن اءير هاڽ بوليه براوڤراسي اڤابيلا تاهڤ ڤنچمرن براد ڤد تاهڤ 0 TON.
بنتوان بکلن اءير اکن تروس دأݢيهکن ملالوءي لوري٢ تڠکي اءير⹁ دان ڤڠݢون دسارنکن منداڤتکن بکلن اءير ملالوءي ڤيلي٢ عوام دان ڤوست خدمت ستمڤت يڠ سدڠ براوڤراسي 24 جم سهيڠݢ بکلن ڤوليه سڤنوهڽ.
اءير سلاڠور توروت اکن مڠمس کيني معلومت ݢڠݢوان بکلن اءير تيدق برجدوال دري سماس کسماس منروسي سموا ميديوم کومونيکاسي اءير سلاڠور ترماسوق تويتر، فيسبوک، اينستاݢريم دان دلامن سساوڠ اءير سلاڠور دwww.airselangor.com، سرتا دأڤليکاسي موده اليه مريک.
اونتوق ريکود، ݢڠݢوان بکلن اءير تيدق برجدوال تله ڤون دجڠک اکن برلاکو دببراڤ کاوسن د7 ويلايه ياءيت دکوالا لومڤور، ڤتاليڠ جاي، کلاڠ/شاه عالم، کوالا سلاڠور، هولو سلاڠور، ݢومبق دان کوالا لاڠت.
سومبر[edit | edit source]
- "LOJI RAWATAN AIR SUNGAI SELANGOR FASA 1, 2, 3 DAN RANTAU PANJANG MASIH BELUM BEROPERASI (4 September 2020, 7:00 pagi)" — Air Selangor, 4 سيڤتيمبر 2020


text:
Baca versi Rumi di sini.
نݢارا سدڠ ترننتي-ننتي کڤوتوسن اوندين دديوان رعيت اونتوق مننتوکن کڤوتوسن سام اد بلنجاون 2021 اکن دلولوسکن.
دالم کأداءن کريسيس ڤوليتيک يڠ بلوم اد کسودهنڽ⹁ راماي يڠ تيدق منولق کموڠکينن بلنجاون اين تيدق داڤت دلولوسکن.
ڤمبڠکڠ تله مڽواراکن ڤنداڤت مريک دديوان رعيت⹁ دان ڤرتي٢ يڠ مڠاڠݢوتاءي ڤريکاتن ناسيونل تيدق ممڤوڽاءي سوارا يڠ چوکوڤ اونتوق ملولوسکن بلنجاون اين.
جوسترو⹁ ڤريکاتن ناسيونل ممرلوکن سوکوڠن ڤرتي٢ لاءين يڠ برسام-سام ممبنتوق کراجاءن اونتوق مڠوندي سچارا اون بلوک (en bloc) مڽوکيڠ بلنجاون 2021.
نمون⹁ يڠ جلس⹁ جيکالاو امنو مڠوندي سچارا اون بلوک سکاليڤون⹁ کراجاءن کيني اکن کهيلڠن 2 اوندي ياءيت:
- اهلي ڤرليمن ݢريق⹁ الله يرحم حسب الله عثمان يڠ تله منيڠݢل دونيا ڤد 16 نوۏيمبر 2020⁏
- دان اهلي ڤرليمن کينباتڠن⹁ بيڠ مختار رادين يڠ ماسيه دالم کوارنتين کران ڤولڠ کسابه بارو٢ اين.
دالم ڤد ايت⹁ اهلي ڤرليمن کنيڠاو⹁ جيفري کيتيڠن جوݢ دلاڤورکن سدڠ منجالني کوارنتين. منوروت مليسياکيني⹁ ڤميمڤين ڤمبڠکڠ مندعوا جيفري کيتيڠن سڤاتوتڽ تيدق مڠهاديري ڤرسيدڠن ديوان رعيت ڤد هاري ترسبوت.
دعوا مريک⹁ تيمڤوه کوارنتين جيفري کيتيڠن سڤاتوتڽ براخير ڤد 26 نوۏيمبر اين⹁ مماندڠکن بلياو ماسيه براد دسابه ڤد 12 نوۏيمبر 2020.
مک⹁ جک جيفري کيتيڠن تيدق داڤت هدير کديوان رعيت⹁ کراجاءن اکن کهيلڠن 3 اوندي.
ڤمبڠکڠ برسوارا تيدق برڤواس هاتي دڠن ببراڤ ڤرکارا يڠ دبنتڠکن دالم بلنجاون کالي اين. تمبهن ڤولا⹁ ترداڤت ککاڠن ماس⹁ بيلاڠن اهلي ڤرليمن يڠ داڤت براد ددالم ديوان سرت چارا ڤربحثن دلقسانکن کران مماتوهي ڤروسيدور اوڤراسي ستاندرد يڠ دتتڤکن.
انتارا ايسو يڠ هاڠت دڤرتيکايکن ڤمبڠکڠ ايله ڤرونتوقن 85.5 جوتا ريڠݢيت مليسيا کڤد جابتن حال احوال خاص ﴿جاس﴾.
ماله⹁ دالم بلوک کراجاءن سنديري ڤون⹁ اد ڤميمڤين امنو يڠ ممينت ڤرکارا اين دڤرجلسکن دڠن تلوس کڤد ديوان دانرعيت⹁ مماندڠکن ايڽ مليبتکن جوله واڠ نݢارا يڠ ساڠت بسر ڤد ساعت رعيت سدڠ تردسق.
درڤد توليسن دان کومين دڤلباݢاي ميديا سوسيال⹁ راماء دالم کالڠن رعيت منچادڠکن اݢر دانا ايت دسالورکن کڤد رعيت يڠ سوسه اونتوق منروسکن کهيدوڤن⹁ خاصڽ ݢولوڠن ب.40 يڠ سماکين برتمبه دري هاري کسهاري⁏ سرت اونتوق منجان ايکونومي نݢارا⹁ ممراڠي کوۏيد-19 دان مماستيکن کراجاءن ممڤو مڽدياکن ۏاکسين اونتوق سموا رعيت.
راماي رعيت تله هيلڠ ڤونچ ڤنداڤتن عکيبت دبرهنتيکن کرج سرت راماي ڤنياݢ يڠ ترڤقسا ݢولوڠ تيکر. تيدق کورڠ جوݢ بيلاڠن رعيت يڠ ڤنداڤتن مريک کيني برکوراڠن⁏ اد يڠ دکورڠکن ݢاجي⹁ مانکالا راماي ڤنياݢ يڠ کيني حاصيل جوالن مريک مڽوسوت تروق.
هوبوڠن ڤريکاتن ناسيونل دڠن امنو کيني سريڠ دڤرکاتکن اوليه رعيت. ماله ڤميمڤين مريک سچارا ترڠ-ترڠن ممبوات برباݢاي-باݢاي کڽاتاءن يڠ منظاهير کأداءن ترسبوت.
تيدق سڤرتي کراجاءن٢ ترداهولو ياءيت ڤريکاتن⹁ باريسن ناسيونل دان ڤاکتن هارڤن⹁ بيلاڠن اهلي ڤرليمن ڤريکاتن ناسيونل تيدق چوکوڤ اونتوق منداڤتکن ماجوريتي موده دديوان رعيت. اوليه ايت ڤريکاتن ناسيونل مڠهارڤکن سوکوڠن باريسن ناسيونل دان ݢابوڠن ڤرتي سراوق.
سچارا تيکنيکلڽ⹁ ڤرتي٢ اين ممڤوڽاءي بودي بيچارا سنديري دالم مننتوکن سوکوڠن مريک کڤاد اڤ سهاج اوسول يڠ دبنتڠکن. تامبهن ڤرتي٢ اين هاروس ممڤرجواڠکن کباجيکن ڤڽوکوڠ مريک حاصيل درڤد سىتياڤ داسر يڠ دبوات اوليه کراجاءن.
اهلي ڤرليمن ڤکن دان ڤونتيان⹁ داتوء سري نجيب رازق دان داتوء سري احمد مزلن برکالي-کالي برچاکڤ تنتڠ سوکوڠن برشرط مريک⹁ ياءيت برکاءيتن ايسو ک.و.س.ڤ. دان موراتوريوم.
تڠکو غزالي حمزه ڤولا مڠعمومکن تيدق داڤت مڠامبيل بهاݢين دالم ڤربحثن بلنجاون ملاءينکن ستله کراجاءن مڽلسايکن ببراڤ ڤرکارا⹁ کران امانه ڤد سومڤه جاوتن يڠ تله بلياو لفظکن.
… ساي ترايکت دڠن سوارا هاتي دان سومڤه جاوتن يڠ تله ساي لفظکن. مک ايت ساي تيدق داڤت مڠامبيل بهاݢين دالم ڤربحثن بلنجاون اين.تڠکو غزالي حمزه – 19 نوۏيمبر 2020
اداکه ڤريکاتن ناسيونل ماهو مليهت امنو سباݢاي kingmaker دالم مڽلسايکن کملوت ايسو بلنجاون 2021؟
سوکوڠن اهلي ديوان رعيت امنو سچارا اون بلوک اداله ڤنتيڠ⹁ تراوتامڽ امنو ممڤوڽاءي کروسي ترباڽق دديوان رعيت بربنديڠ ڤرتي٢ لاءين يڠ ممبنتوق کراجاءن ڤريکاتن ناسيونل.
جک بلنجاون 2021 تيدق داڤت دلولوسکن⹁ مک ايڽ اکن منجدي سجاره سباݢاي بلنجاون ڤرتام يڠ ݢݢل دلولوسکن دالم سجاره نݢارا. ڤرکارا اين سوده تنتو اکن منججسکن کدودوقن کراجاءن ڤريکاتن ناسيونل.
اڤاکه ڤرکمباڠن لاندسکڤ ڤوليتيک نݢارا ستروسڽ؟
Like this:
Like Loading...


text:
Wn/ms/ستاديوم بولا سيڤق دايتالي باکل دبوک سمولا
WIKIBERITA EDISI JAWI - ويکيبريتا ايديسي جاوي
١٧ جولاي ٢٠٢٠ (جمعة)
ايتالي - ۏينچينزو سڤادافورا سلاکو منتري سوکن ايتالي تله ممبايڠکن ڤمبوکاءن ستاديوم دأيتالي منجلڠ بولن سيڤتيمبر. کجوهنن ليݢا دأيتالي تله دتڠݢوهکن سجق ڤنولرن وابق کوۏيد-19 ڤد 9 مچ لالو. ساءيڠن سيري اي کمبالي برلڠسوڠ ستله تيݢ بولن دتڠݢوهکن برمولا دري 20 جون سهيڠݢ 2 اوݢوس اکن داتڠ. بادن ايندوق بولا سيڤق ايتالي سيبوق مڽياڤکن ڤرانچڠن اݢر ڤڽوکوڠ٢ ايتالي داڤت کمبالي کستاديوم سمبيل منجاݢ ڤنجارقن سوسيال.
کات سڤادافورا کتيک سيسي سوءال جواب دڤرليمن، ”کامي سنتياس بکرجا کرس دڠن بادن بولا سيڤق ايندوق دان ڤڠوروسن ليݢا، جادي سيڤتيمبر دڤن اونتوق ساءيڠن بارو، اکن اد لڠکه اونتوق ممبوک کمبالي ستاديوم دان ممبنرکن ڤولوهن ريبو ڤمينت کمبالي کتمڤت ڤرتنديڠن. ميمڠ بنر رواڠ دستاديوم ساڠت لواس تاڤي اݢق بريسيکو اونتوق مڠوروسکن اليرن ماسوق دان کلوار دڠن بيلڠن ماءنسي يڠ راماي بيارڤون ترداڤت کاولن دڤينتو ماسوق. دڠن هاڽ برباقي دوا ميڠݢو لاݢي سبلوم ساءيڠن موسيم اين براخير، اݢق سوکر اونتوق مڠوروسکن سݢالا حال. توݢس ساي اداله ممستيکن سݢالا شرط دڤاتوهي سهيڠݢ کلولوسن اونتوق کستاديوم دبنرکن باݢي ساءيڠن موسيم بارو.“
سومبر[edit | edit source]
- "Stadium Itali kembali meriah September depan" — Harian Metro, 17 Julai 2020


text:
سوڠݢوه كڽاتأن مشاركة دسيني بوكن كران مريك تيدق سدر، چمس دان تاكوت تنتڠ فينومينا وباء ڤڽاكيت يڠ دݢمفر اوليه سجمله ورڬ مشاركة دنيا ساعت اين، تتافي مريك اين هاروس ملاكوكن فكرجأن دمي اونتوق منچاري ماكن دان ممبسر كلوارݢاڽ ماسيڠ٢، اين جوڬ مروفاكن سوات ماچم يڠ فرلو دبواتكن كبيجقكن سباݢي اوسها مشاركة دافت ممفرتاهنكن كهيدوفنڽ.
.
دالم فرسفيقتيف علموان سوسيالوجي، تنتو فينومينا وباء ڤڽاكيت دمشاركة سفرت اين دافت ممبوات مشاركة مڠالمي كچمسن (anxiety) دان كتاكوتن (fear). كونديسي اين فول مڽببكن كهيدوفن سوسيال-إيكونومي مشاركة برإيمبس أتس وباء فيروس كورونا (covid-19)، حال ترسبوت اكن مڠاره فد سيتواسي سوسيال يڠ تيدق مننتو. سهيڠگ دافت بردمفق فد تاتانن سوسيال دمشاركة.
.
مك ايت مريك اين ترفقسا تتف منجالنكن أكتيفيتي منجوال دان فرداݢڠن دفاسر سفرت بياس. ولوفون سوده دكلوار سورة تنتڠ فراتوران دان لاراڠن بركومفول دتمفت عموم دري ڤجابة فمرينته كراجأن. جوڬ دإيكوتي اوليه نصيحة درفد فارا علماء دان دقتور سرت فاكر علمو كصيحتن دان أكتيفيس كماأنسيأن سوده مڠعموم دان مموهون أݢر ستيف ورڬ تتف درومه سهاج (stay at home) سهيڠگ سيتواسي كونديسي كمبالي فوليه…
.
كتراڠن ݢمبر: فاسر هاري إثنين دكمفوڠ فڠكالن قبور، بولوه بوجور، نوڠچيك، إثنين (٣٠/٣
.
كڽاتأن مشاركة دڤتاني مڠهادفي covid-19
سوڠݢوه كڽاتأن مشاركة دسيني بوكن كران مريك تيدق سدر، چمس دان تاكوت تنتڠ فينومينا وباء ڤڽاكيت يڠ دݢمفر اوليه سجمله ورڬ مشاركة دنيا ساعت اين، تتافي مريك اين هاروس ملاكوكن فكرجأن دمي اونتوق منچاري ماكن دان ممبسر كلوارݢاڽ ماسيڠ٢، اين جوڬ مروفاكن سوات ماچم يڠ فرلو دبواتكن كبيجقكن سباݢي اوسها مشاركة دافت ممفرتاهنكن كهيدوفنڽ.